(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΙ΄

Παρασκευή 4 Μαΐου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι η Ειδική Μόνιμη Επιτροπή Προστασίας Περιβάλλοντος και η Υποεπιτροπή Υδατικών Πόρων καταθέτουν τις εκθέσεις τους, σύμφωνα με το άρθρο 43Α παράγραφος 5 του Κανονισμού της Βουλής, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Δευτέρας 7 Μαΐου 2018, σελ.
2. Συζήτηση επικαίρων ερωτήσεων:
 α) Προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με τον Ελληνικό Διαστημικό Οργανισμό, σελ.
 β) Προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, με θέμα: «Παραίτηση καθηγητού Σταύρου Κριμιζή, Προέδρου του Ελληνικού Διαστημικού Οργανισμού (ΕΛΔΟ)», σελ.
 γ) Προς τον Υπουργό Ναυτιλίας και Νησιωτικής Πολιτικής:
 i. με θέμα: «Κατασκευές εντός περιοχών δικαιοδοσίας των φορέων διοίκησης και εκμετάλλευσης λιμένων», σελ.
 ii. με θέμα: « Άμεση ανάγκη ανακατασκευής του κρηπιδώματος του Λιμένα Πόρου Τροιζηνίας», σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση Εκθέσεων Διαρκών Επιτροπών:
 α) Η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Μέτρα για την προώθηση των Θεσμών της Αναδοχής και Υιοθεσίας», σελ.
 β) Η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Υποδομών και Μεταφορών: «Σύσταση φορέα αναπλάσεων της πόλης των Αθηνών», σελ.

ΠΡΟΕΔΡΕΥΩΝ

ΚΑΜΜΕΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΑΜΜΕΝΟΣ Δ. , σελ.

Β. Επί των επικαίρων ερωτήσεων:
ΑΣΗΜΑΚΟΠΟΥΛΟΥ Ά. , σελ.
ΚΑΜΑΤΕΡΟΣ Η. , σελ.
ΚΑΡΡΑΣ Γ. , σελ.
ΚΟΥΡΟΥΜΠΛΗΣ Π. , σελ.
ΜΑΝΙΑΤΗΣ Ι. , σελ.
ΠΑΠΠΑΣ Ν. , σελ.

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΙ΄

Παρασκευή 4 Μαΐου 2018

Αθήνα, σήμερα στις 4 Μαΐου 2018, ημέρα Παρασκευή και ώρα 10.16΄, συνήλθε στην Αίθουσα της Γερουσίας του Βουλευτηρίου η Βουλή σε ολομέλεια για να συνεδριάσει υπό την προεδρία του Η΄ Αντιπροέδρου αυτής κ. **ΔΗΜΗΤΡΙΟΥ ΚΑΜΜΕΝΟΥ**.

**ΠΡΟΕΔΡΕΥΩΝ (Δημήτριος Καμμένος):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα το δελτίο επίκαιρων ερωτήσεων της Δευτέρας 7 Μαΐου 2018.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1571/27-4-2018 επίκαιρη ερώτηση του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών, με θέμα: «Χρηματοδότηση δράσεων από προϊόντα εγκληματικών ενεργειών κατά του ελληνικού δημοσίου και διάθεση ποσού για κοινωνικούς σκοπούς».

2. Η με αριθμό 1575/27-4-2018 επίκαιρη ερώτηση του Βουλευτή Αιτωλοακαρνανίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κωνσταντόπουλου προς τον Υπουργό Εθνικής Άμυνας, με θέμα: «Προοπτική Στρατοπέδου Μεσολογγίου».

3. Η με αριθμό 1582/30-4-2018 επίκαιρη ερώτηση του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Δύο μέτρα και δύο σταθμά;».

4. Η με αριθμό 1557/26-4-2018 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Υγείας, με θέμα: «Κατάχρηση των ευεργετικών διατάξεων του ν.4368/2016».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1572/27-4-2018 επίκαιρη ερώτηση του Βουλευτή Καβάλας της Νέας Δημοκρατίας κ. Νικολάου Παναγιωτόπουλου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Αρχή συνεπιμέλειας τέκνων – Ειδική Νομοπαρασκευαστική Επιτροπή για την αναμόρφωση του οικογενειακού δικαίου».

2. Η με αριθμό 1581/30-4-2018 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρρά προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Ανάγκη ανάληψης πρωτοβουλίας για την ενίσχυση της αντεγκληματικής πολιτικής ύστερα από τα πρόσφατα πολλαπλά φαινόμενα βίαιων εγκλημάτων σε κατοικίες και την άρση του άδικου χαρακτήρα των πράξεων αντίδρασης των θυμάτων».

3. Η με αριθμό 1545/24-4-2018 επίκαιρη ερώτηση του Βουλευτή Αττικής της Νέας Δημοκρατίας κ. Αθανασίου Μπούρα προς τον Υπουργό Οικονομικών, με θέμα: «Αύξηση στις μισθωτικές αξίες απλής χρήσης αιγιαλού».

4. Η με αριθμό 1546/24-4-2018 επίκαιρη ερώτηση του Βουλευτή Αχαΐας της Νέας Δημοκρατίας κ. Ιάσονα Φωτήλα προς τον Υπουργό Υγείας, με θέμα: «Αποκαλύψεις για το ΚΕΕΛΠΝΟ που εκθέτουν την ηγεσία του Υπουργείου Υγείας».

5. Η με αριθμό 1538/23-4-2018 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εθνικής Άμυνας, με θέμα: «Επιτακτική η ανάγκη αυξήσεως της στρατιωτικής θητείας».

6. Η με αριθμό 1539/23-4-2018 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εθνικής Άμυνας, με θέμα: «Περί της συμμετοχής ένστολων στρατιωτικών σε κομματική πορεία του ΚΚΕ».

7. Η με αριθμό 1517/17-4-2018 επίκαιρη ερώτηση του Βουλευτή Χίου του Συνασπισμού Ριζοσπαστικής Αριστεράς κ. Ανδρέα Μιχαηλίδη προς τον Υπουργό Υγείας, με θέμα: «Αποκατάσταση προβλημάτων στις αίθουσες χειρουργείων της νέας πτέρυγας του Νοσοκομείου Χίου».

8. Η με αριθμό 1518/17-4-2018 επίκαιρη ερώτηση του Η΄ Αντιπροέδρου της Βουλής και Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με τα προβλήματα 4 εκ. δανειοληπτών.

9. Η με αριθμό 1511/16-4-2018 επίκαιρη ερώτηση του Βουλευτή Λακωνίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Λεωνίδα Γρηγοράκου προς τον Υπουργό Υγείας, με θέμα: «Διακομιδή ασθενών από το ΕΚΑΒ σε μονάδες εντατικής θεραπείας ιδιωτικών κλινικών».

10. Η με αριθμό 1510/16-4-2018 επίκαιρη ερώτηση του Βουλευτή Θεσπρωτίας της Νέας Δημοκρατίας κ. Βασιλείου Γιόγιακα προς τον Υπουργό Παιδείας, Έρευνας και Θρησκευμάτων, με θέμα: «Σχέδιο κατάργησης του τμήματος Διοίκησης Επιχειρήσεων του ΤΕΙ Ηπείρου και λειτουργία τμήματος Διαπολιτισμικής Επικοινωνίας στην Ηγουμενίτσα».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 3727/23-2-2018 ερώτηση του Βουλευτή Λαρίσης της Δημοκρατικής Συμπαράταξης ΠΑΣΟΚ – ΔΗΜΑΡ κ. Κωνσταντίνου Μπαργιώτα προς τον Υπουργό Υγείας, με θέμα: «Ανησυχητική η αύξηση των κρουσμάτων ιλαράς».

Πριν μπούμε στη συζήτηση των επικαίρων ερωτήσεων, έχω να κάνω κάποιες ανακοινώσεις προς το Σώμα.

Πρώτον, η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Μέτρα για την προώθηση των Θεσμών της Αναδοχής και Υιοθεσίας».

Δεύτερον, η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Υποδομών και Μεταφορών: «Σύσταση φορέα αναπλάσεων της πόλης των Αθηνών».

Τρίτον, η Ειδική Μόνιμη Επιτροπή Προστασίας Περιβάλλοντος και η Υποεπιτροπή Υδατικών Πόρων καταθέτουν τις εκθέσεις τους, σύμφωνα με το άρθρο 43Α παράγραφος 5 του Κανονισμού της Βουλής.

Οι σχετικές εκθέσεις θα καταχωρισθούν στα Πρακτικά της σημερινής συνεδρίασης.

(Οι προαναφερθείσες εκθέσεις βρίσκονται σε ηλεκτρονική μορφή στο αρχείο της Διεύθυνσης Ειδικών Μόνιμων Επιτροπών.)

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Στη σημερινή συνεδρίαση θα συζητηθούν τέσσερις επίκαιρες ερωτήσεις.

Αρχίζουμε με την πρώτη με αριθμό 1569/27-4-2018 επίκαιρη ερώτηση πρώτου κύκλου της Βουλευτού Β΄ Αθηνών της Νέας Δημοκρατίας κ.Άννας – Μισέλ Ασημακοπούλου προς τον ΥπουργόΨηφιακής Πολιτικής, Τηλεπικοινωνιών και Ενημέρωσης, σχετικά με τον Ελληνικό Διαστημικό Οργανισμό.

Στην ερώτηση της κ. Ασημακοπούλου θα απαντήσει ο Υπουργός Ψηφιακής Πολιτικής, Τηλεπικοινωνιών και Ενημέρωσης κ. Νικόλαος Παππάς.

Κυρία Ασημακοπούλου, έχετε τον λόγο για την πρωτολογία σας

**ΑΝΝΑ – ΜΙΣΕΛ ΑΣΗΜΑΚΟΠΟΥΛΟΥ:** Ευχαριστώ πολύ.

Κύριε Πρόεδρε, κύριε Υπουργέ, πρόσφατα παραιτήθηκε, μετά από μόλις ένα μήνα στο τιμόνι της ελληνικής ΝΑΣΑ, ο διακεκριμένος εκπαιδευτικός και επιστήμονας ο κ. Σταμάτης Κριμιζής. Έδωσε στη δημοσιότητα μία επιστολή παραίτησης, η οποία χαρακτηρίστηκε από εμάς κόλαφος για την προσπάθειά σας αυτή. Στην επιστολή λέει ότι πρακτικά με δικές σας αποφάσεις ακυρώσατε τον λόγο ύπαρξης του ΕΛΔΟ, καθιστώντας τον μία μη αξιόπιστη γραφειοκρατική δομή που θα μπορούσε να γίνει υποχείριο οποιουδήποτε πολιτικού προϊσταμένου, στη δική σας περίπτωση, εσάς. Κατηγόρησε τον κ. Μαγκλάρα, τον οποίο αποκαλεί «τσάρο του διαστήματος», ότι προσπάθησε να τον κάνει φερέφωνό του. Μίλησε για δράσεις χωρίς αξιολόγηση, χωρίς αξιοκρατία, μακριά από διεθνή πρότυπα και για προσωπικές ατζέντες. Και όσον αφορά στο πρόγραμμα που έχετε εξαγγείλει για τους μικροδορυφόρους, άφησε αιχμές με τη χαρακτηριστική φράση που όλοι γνωρίζουμε «follow the money».

Νομίζω ότι δεν θα διαπληκτιστούμε για τα προσόντα του κ. Κριμιζή. Είναι διακεκριμένος εκπαιδευτικός, με λαμπρή πορεία στις Ηνωμένες Πολιτείες, μέλος της Ακαδημίας Αθηνών, με πορεία σε θέματα διαστήματος και στη ΝΑΣΑ και διεθνώς. Πρωτοπόρος ερευνητής. Κι εσείς επιλέξατε να τον απαξιώσετε και τον λοιδορήσετε δημόσια για την παραίτησή του. Αναρωτηθήκατε πώς κατάλαβε τόσο γρήγορα ένας διακεκριμένος επιστήμων ότι ο ΕΛΔΟ δεν πρόκειται να υπηρετήσει τους σκοπούς του;

Ο κ. Μαγκλάρας, ο οποίος είναι πολιτικός επιστήμων, είπε ότι ο διακεκριμένος επιστήμων αυτός δεν κατάλαβε την ουσία.

Θα διαφωνήσω, κύριε Υπουργέ. Κατάλαβε την ουσία. Η ουσία ήταν να τον χρησιμοποιήσετε σαν επιστημονικό και πολιτικό άλλοθι για να φτιάξετε τον ΕΛΔΟ, ο οποίος ΕΛΔΟ πραγματική σας πρόθεση πάντα ήταν να γίνει ένα κομματικό παραμάγαζο προσλήψεως ημετέρων και ένας μηχανισμός αδιαφανούς διαχείρισης διαθέσιμων κονδυλίων, διεθνών, ευρωπαϊκών και ελληνικών.

Ο δε επόμενος πρόεδρος, ο κ. Πρωτοπαππάς, μάλλον βασιζόμενος στα θαύματα του Αγίου Πορφυρίου του Καυσοκαλυβίτη και μάλλον με βάση τις γραφικές αναρτήσεις στο Facebook απαξιώνοντας κι αυτός με τη σειρά του τον κ. Κριμιζή, ανέλαβε τώρα τα ηνία.

Και σας ρωτώ. Πρώτον, τι έχετε να πείτε για όλα αυτά, κύριε Υπουργέ;

Δεύτερον, τι έχετε να πείτε για τη συγκεκριμένη τοποθέτηση του νέου προέδρου, που έχει και κάποιον ρόλο στην «HELLAS SAT». Ποιος είναι ο επίσημος ρόλος του στην «HELLAS SAT»; Γιατί τοποθετήθηκε χωρίς διαγωνισμό; Ο επόμενος πρόεδρος θα τοποθετηθεί κι αυτός χωρίς διαγωνισμό; Το ρωτώ γιατί έχω ακούσει για συγκεκριμένα σχέδια που έχετε ήδη για να τον αντικαταστήσετε. Και πώς όλα αυτά θα προχωρήσουν από εδώ και πέρα;

Και κλείνοντας, κι ευχαριστώ για την ανοχή σας, κύριε Πρόεδρε, -στο δεύτερο μέρος της δικής μου παρέμβασης θα αναλύσουμε την ουσία του τρόπου που πρέπει να λειτουργήσει ο ΕΛΔΟ- σας προτείνω, και παρακαλώ για την απάντησή σας για να μην διαπληκτιζόμαστε, αλλά για να δούμε το θέμα σε βάθος, να καλέσουμε τον κ. Κριμιζή και τον νέο πρόεδρο και διευθύνοντα σύμβουλο στην αρμόδια επιτροπή της Βουλής για να αναλύσουμε όλα αυτά τα θέματα, να έρθουν στο φως και να βγάλει ο κόσμος, αλλά και εμείς τα συμπεράσματά μας.

Ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ την κ. Ασημακοπούλου.

Κύριε Υπουργέ, έχετε τρία λεπτά για την πρωτολογία σας.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ευχαριστώ, κύριε Πρόεδρε.

Κατ’ αρχάς, θέλω να δηλώσω ότι είμαι πάρα πολύ χαρούμενος, διότι αυτήν τη στιγμή συζητάμε για το ποια πρέπει να είναι η ουσία της διαστημικής πολιτικής της χώρας και το ποια πρόσωπα και υπό ποιους όρους πρέπει να την υπηρετήσουν.

Θέλω να ξεκινήσω λέγοντας ότι ο κ. Κριμιζής, προφανώς, έχει ένα αξιοσέβαστο επιστημονικό έργο και, ακριβώς επειδή είναι έτσι, συμμετείχε ενεργά στον σχεδιασμό της πολιτική και της συγκρότησης του Ελληνικού Διαστημικού Οργανισμού. Είχε πάρα πολύ καλές ιδέες για το οργανόγραμμα, τις οποίες και σε μεγάλο βαθμό υιοθετήσαμε και, δυστυχώς, μετά από δύο συνεδριάσεις διαπίστωσε ότι είναι απογοητευμένος και θέλησε να μην προχωρήσει.

Επιτρέψτε μου να σας πω το εξής: Πρώτον, σε καμμία χώρα δεν αποχωρεί η δημοκρατικά οργανωμένη πολιτεία από την υποχρέωσή της να σχεδιάζει τη διαστημική πολιτική. Και στη ΝΑΣΑ, στην οποία κάποιοι έχουν υπηρετήσει κιόλας, στις Ηνωμένες Πολιτείες Αμερικής, υπάρχει το αντίστοιχο συμβούλιο διαστημικής πολιτικής. Είναι το διυπουργικό όργανο στο οποίο ακριβώς σχεδιάζονται οι προτεραιότητες της πολιτείας.

Όσον αφορά τα περί αξιοκρατίας, τα οποία κι εσείς, δυστυχώς, αναφέρατε, θα πω ότι λυπάμαι πάρα πολύ. Οι άνθρωποι οι οποίοι στελεχώνουν τον Διαστημικό Οργανισμό είναι άνθρωποι εγνωσμένου κύρους στον χώρο τους και δεν χρειάζονται ούτε από τον Παππά, ούτε από την Ασημακοπούλου, ούτε από τον Τσίπρα, ούτε από τον Μητσοτάκη, ούτε από τον Κριμιζή να πάρουν έγκριση για να πορευτούν.

Θα σας πω ένα παράδειγμα, γιατί αναφέρατε το πρόγραμμα των μικροδορυφόρων. Το πρόγραμμα των μικροδορυφόρων αφορά τέσσερα ελληνικά πανεπιστήμια. Η μομφή περί αξιοκρατίας απευθύνεται στους ανθρώπους που θα το υπηρετήσουν; Απευθύνεται στους καθηγητές και στους ερευνητές των ελληνικών πανεπιστημίων οι οποίοι ανέπτυσσαν πρόγραμμα μικροδορυφόρων, αλλά για τις ανάγκες άλλων χωρών;

Έρχεστε τώρα να μας πείτε -και το είπατε στην ίδια τοποθέτηση και μου κάνει εντύπωση- ότι και κάνουμε κομματική πολιτική και διορίζουμε ημετέρους και μας εξαπολύετε και κριτική διότι είναι θρήσκος ο νέος Πρόεδρος του Διαστημικού Οργανισμού. Δεν ξέρω αν μπορούν να γίνονται και τα δύο.

Επιφυλάσσομαι να απαντήσω και στα υπόλοιπα. Θα πω μόνο, για να καταγραφεί από την πρώτη μου τοποθέτηση, ότι τα περί διαχείρισης χρημάτων είναι όχι αβάσιμα, αλλά νομίζω ότι απλώς ειπώθηκαν για να δημιουργήσουν εντυπώσεις. Ο Διαστημικός Οργανισμός δεν έχει ακόμα ΑΦΜ. Θα έπρεπε το πρώτο του διοικητικό συμβούλιο να τρέξει και να ολοκληρώσει τις διαδικασίες πάρα πολύ γρήγορα. Δεν συνέβη αυτό. Ακριβώς, όμως, επειδή δεν έχει ΑΦΜ, ούτε έχει εισπράξει ούτε έχει διαχειριστεί ένα ευρώ.

Άρα νομίζω ότι η προσπάθεια δημιουργίας εντυπώσεων στην προκειμένη περίπτωση, πέφτει στο κενό και πέφτει με εκκωφαντικό θόρυβο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Καμμένος):** Ευχαριστώ πολύ, κύριε Υπουργέ.

Τον λόγο έχει η κ. Ασημακοπούλου για τη δευτερολογία της.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Ευχαριστώ, κύριε Πρόεδρε.

Δομώ τη δεύτερή μου παρέμβαση με βάση τη δική σας, κύριε Υπουργέ. Ξεκινώ με τα σχόλιά σας για το οργανόγραμμα και τη διεθνή εμπειρία στις Ηνωμένες Πολιτείες, για να καταλάβει ο κόσμος τι έχετε φτιάξει εδώ.

Έχετε φτιάξει, λοιπόν, με βάση τον νόμο σας μία δομή που είναι ο ΕΛΔΟ, ενώ όλα τα θέματα του διαστήματος πριν τα διαχειριζόταν η Γενική Γραμματεία Έρευνας και Τεχνολογίας. Δεν σας άρεσε που τα διαχειριζόταν η γενική γραμματεία. Το πήρατε στο Υπουργείο σας και φτιάξατε με τον νόμο σας, τον ν.4508/2017, τον ΕΛΔΟ.

Ο ΕΛΔΟ υποτίθεται ότι διαχειρίζεται τη διαστημική πολιτική και επίσης μας εκπροσωπεί σε ευρωπαϊκούς και διεθνείς οργανισμούς. Αυτό θα έπρεπε να κάνει ο κ. Κριμιζής στον ΕΛΔΟ. Σε ένα κεφάλαιο του νόμου σας –σας το είπαμε- βάλατε ότι τις συνδρομές αλλά και τα προγράμματα αυτά τα διαχειρίζεστε εσείς στο Υπουργείο σας. Κατόπιν τούτου, φτιάξατε και το συμβούλιο στο οποίο αναφέρεστε. Ναι, υπάρχει αλλού στον κόσμο. Και μετά απ’ όλα αυτά, κύριε Υπουργέ, ήρθατε με μία δική σας υπουργική απόφαση, την 3095/2018, και συγκροτήσατε και μία επιτροπή επεξεργασίας και αξιολόγησης θεμάτων της συμμετοχής μας στον Ευρωπαϊκό Οργανισμό όπου υπεύθυνος είναι ο γενικός γραμματέας κ. Μαγκλάρας.

Έχουμε, λοιπόν, μία παλιά γενική γραμματεία, ένα Υπουργείο, έναν οργανισμό, ένα συμβούλιο και μία επιτροπή που κάνουν το ίδιο πράγμα. Όλα, όμως, κατά περίεργο τρόπο καταλήγουν σε εσάς, κύριε Υπουργέ. Αυτή ήταν από την αρχή η κριτική μας και αυτή εξακολουθεί να είναι.

Πάω στο δεύτερο κομμάτι, στο πρόγραμμα των μικροδορυφόρων. Το λέω ευθαρσώς. Είναι πάρα πολύ καλή ιδέα το πρόγραμμα των μικροδορυφόρων. Δεύτερον, δεν τα έχουμε με τα πανεπιστήμια. Τρίτον, μίλησα και με τον κ. Μακιό και με τον κ. Σάντσεζ, τους οποίους γνωρίζω πάρα πολλά χρόνια, στο si-Cluster. Είναι εξαιρετική ιδέα. Δεν τα έχουμε με αυτούς, κύριε Υπουργέ. Τα έχουμε με εσάς και με τον κ. Μαγκλάρα. Γιατί προσπαθείτε να διαχειριστείτε εσείς τα κονδύλια χωρίς καμία στρατηγική και κανέναν σχεδιασμό.

Εδώ έχω δύο ερωτήσεις να σας κάνω: Από πού θα χρηματοδοτηθούν αυτά; Έχετε πει από το ΕΣΠΑ. Δεν υπάρχει, όμως, αυτή τη στιγμή τεχνικό δελτίο. Δεν έχουν ενταχθεί ουσιαστικά στο ΕΣΠΑ. Έχετε κάνει μία εξαγγελία. Μαθαίνω –και διαψεύστε με, αν θέλετε, αλλά προσεκτικά- ότι υπάρχει ένα εσωτερικό έγγραφο με το οποίο ο γραμματέας σας ζητάει να δεσμευτούν αντίστοιχα ισόποσα κονδύλια για το πρώτο κομμάτι από το Πρόγραμμα Δημοσίων Επενδύσεων. Γιατί ζητάτε κρατικά λεφτά, εάν έχετε –όπως εσείς εξαγγείλατε δημόσια- εξασφαλίσει τα κοινοτικά χρήματα από το ΕΣΠΑ; Αυτή την απάντηση θέλω.

Όσο για το εάν ο νέος πρόεδρος είναι θρήσκος, εγώ σας ρώτησα εάν έχει νομικό ή θεσμικό ασυμβίβαστο, ποια είναι η θέση του στην «HELLAS SAT». Αυτός, λοιπόν, θα διαχειριστεί τα χρήματα για τους μικροδορυφόρους και αυτός αυτή τη στιγμή προεδρεύει –τουλάχιστον έτσι φαίνεται προς τα έξω, είναι διευθύνων σύμβουλος, έτσι ξέρω εγώ που τον έχω δει στις επιτροπές και έχω μιλήσει μαζί του και έχω την κάρτα του, διαψεύστε με και σε αυτό- μίας εταιρείας, της «HELLAS SAT», που ασχολείται με το ίδιο αντικείμενο. Έχει, λοιπόν, ασυμβίβαστο; Το να είσαι θρήσκος δεν είναι καθόλου ασυμβίβαστο. Για τη θεσμική του θέση ρωτάω.

Τέλος προβάλλατε αυτή τη δικαιολογία ότι δεν έχετε εισπράξει ούτε ένα ευρώ και ότι δεν έχει ΑΦΜ. Προσπερνώ το επίπεδο ανικανότητας του να έχετε εδώ και τόσο καιρό εξαγγείλει όλη αυτή τη δημιουργία και να μην έχετε φροντίσει να αρχίσει να λειτουργεί. Το αφήνω αυτό στην άκρη. Τι επιχείρημα είναι αυτό, κύριε Παππά; Γιατί μου θυμίζει την επιχειρηματολογία του κ. Καμμένου, όταν τον πιάσαμε με τη γίδα στην πλάτη και του λέγαμε για τους Σαουδάραβες, που μας είπε –τι;- ότι δεν πρόλαβε.

Δεν προλάβατε, ναι. Γιατί υπάρχουν κάποιοι κύριοι σαν τον κ. Κριμιζή και γίνεται μία δημόσια κριτική με την οποία σταματάμε ή προσπαθούμε να βάλουμε φρένο στα σχέδιά σας.

Επαναλαμβάνω, γιατί και σε αυτό δεν μου απαντήσατε: Να κάνουμε μία επιτροπή να έρθει ο κ. Κριμιζής, να έρθει ο καινούργιος, ο κ. Πρωτοπαπάς και να μας πει όχι για τις δημόσιες αναρτήσεις του στο Facebook που λέει –με συγχωρείτε, κύριε Πρόεδρε- «κουφάλες Ευρωπαίοι» -δεν με νοιάζουν αυτά τα γραφικά πράγματα- αλλά για την ουσία. Να έρθει να μας πει τι σχέδια έχει από εδώ και πέρα για τον ΕΛΔΟ. Γιατί να μην τα ακούσουμε; Να έρθει ξανά ο κ. Μακιός, ο κ. Σάντσεζ, να έρθουν οι καθηγητές από τα πανεπιστήμια και να μας εξηγήσουν. Να έρθει ο κ. Χαρίτσης να μας πει για το ΕΣΠΑ και να έρθει ο γραμματέας σας να μας πει εάν υπάρχει αυτό το εσωτερικό έγγραφο.

Τώρα περιμένω τις προκαταρκτικές σας απαντήσεις και ελπίζω ότι δεν θα κιοτέψετε και ότι θα έρθετε σε μία επιτροπή να τα συζητήσουμε αυτά τα θέματα.

Ευχαριστώ πολύ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ.

Δεν μπορώ, κύριε Υπουργέ, να μη σχολιάσω λίγο για τη «γίδα στην πλάτη» με τον κ. Καμμένο. Νομίζω έχουν βρεθεί πολλές γίδες σε άλλες πλάτες προς το παρόν. Ας μείνουμε σε αυτές τις γίδες.

Τον λόγο έχει ο κύριος Υπουργός, για τρία λεπτά.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ο κ. Κριμιζής, κυρία Ασημακοπούλου, έχει υπηρετήσει στην αντιπροσωπεία της χώρας στην Ευρωπαϊκή Υπηρεσία Διαστήματος υπό τον τότε Γενικό Γραμματέα Έρευνας και Τεχνολογίας. Δεν καταλαβαίνω, λοιπόν, προς τι ο θόρυβος. Στη θητεία που έκανε ως μέλος της αντιπροσωπείας της χώρας στην Ευρωπαϊκή Υπηρεσία Διαστήματος ήταν υπό τον γενικό γραμματέα ενός άλλου Υπουργείου. Δεν καταλαβαίνω, λοιπόν, ποιος είναι ο θόρυβος.

Δεύτερον, βεβαίως, βεβαιότατα, να πάμε στην επιτροπή και να τα συζητήσουμε όλα και να καταγραφεί στα Πρακτικά, κανένα απολύτως πρόβλημα. Να δούμε τι έχει συμβεί, τι δεν έχει συμβεί, να έρθουν και οι καινούργιοι.

Σας καλώ να ξαναδιαβάσετε τον νόμο, επειδή οι άλλες πολιτικές δυνάμεις τον ψήφισαν. Εσείς δεν τον ψηφίσατε επικαλούμενοι τη δική μου αξιοπιστία. Εντάξει, αυτό, βέβαια, είναι κάτι το οποίο νομίζω ότι δεν αντέχει στον πολιτικό διάλογο. Δηλαδή, όποιο νομοθέτημα έρχεται, εσείς θα έχετε ένα μόνιμο επιχείρημα ότι εγώ προσωπικά είμαι ο αναξιόπιστος και δεν θα το ψηφίζετε. Αυτό είναι ένας πρωτότυπος, νομίζω, τρόπος να κάνετε αντιπολίτευση, αλλά εν πάση περιπτώσει.

Ο καινούργιος Πρόεδρος δεν έχει κανένα απολύτως ασυμβίβαστο. Είναι ένας άνθρωπος ο οποίος έχει υπηρετήσει τη δορυφορική πολιτική της Ελλάδας, ένας άνθρωπος ο οποίος επέμενε να μην συμβεί η εγκληματική πώληση και του δορυφόρου μαζί με τον ΟΤΕ. Νομίζω ότι θα ήθελα να σας προτείνω στην πορεία αυτής της συζήτησης, την οποία τη βλέπω να εμπλουτίζεται, να κάνετε συναντήσεις και με τα πανεπιστήμια.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Έχω ήδη ζητήσει

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Χαίρομαι που λέτε ότι καλωσορίζετε το πρόγραμμα των μικροδορυφόρων. Επειδή το έχετε καλωσορίσει, λοιπόν, και επειδή παραδεχτήκατε και εσείς ότι ακόμα δεν υπάρχει καν τεχνικό δελτίο, αυτό το εκλαμβάνω ως μία παραδοχή ότι είναι αδύνατο να έχει υπάρξει οποιαδήποτε διαχείριση κονδυλίων. Πρέπει να γραφτεί και αυτό στα Πρακτικά.

Άρα θα σας έλεγα να συναντήσετε τα πανεπιστήμια, να συναντήσετε και το Υπουργείο Άμυνας. Βεβαίως έχετε πάρα πολύ υψηλούς τόνους κριτικής προς τον Υπουργό Άμυνας, αλλά θα σας έκανε πολύ σοφότερους μία συνάντηση, όπου θα σας εξηγούσαν και οι εκπρόσωποι των Ενόπλων Δυνάμεων και η πολιτική ηγεσία το τι σημαίνει η αξιοποίηση των δορυφορικών δυνατοτήτων της χώρας, η οποία είχε πεταχτεί, δυστυχώς, στον κάλαθο των αχρήστων. Θα είναι, νομίζω, πάρα πολύ διαφωτιστική και θα σας κάνει και εσάς να είστε πιο δημιουργικοί στον τρόπο με τον οποίο ασκείτε Αντιπολίτευση. Δυστυχώς μέχρι τώρα δεν είστε, για το διάστημα, καθόλου. Από τα αστειάκια περάσαμε στην καταψήφιση του νομοσχεδίου και πιαστήκατε τώρα από κάποια πράγματα απολύτως αστήριχτα, τα οποία λέει ο κ. Κριμιζής.

Ο κ. Κριμιζής, πρέπει να πω, είναι πιο προσεκτικός από ορισμένα στελέχη σας και από εσάς προσωπικά, όταν τοποθετείται δημοσίως. Διότι είπε ότι δεν υπάρχει τίποτα κολάσιμο στη συνέντευξη στην οποία ανακοίνωσε την παραίτησή του. Αυτό, λοιπόν, τα γνωστά «παπαγαλάκια» της δημοσιογραφίας το κατάπιανε και φτιάξανε τους πηχυαίους τίτλους των πρωτοσέλιδων.

Λοιπόν, η Ελλάδα έχει καταπληκτικό επιστημονικό δυναμικό. Για το πρόγραμμα των μικροδορυφόρων είμαστε περήφανοι. Δεν υπήρχε περίπτωση να το ακυρώσουμε, ό,τι και αν έλεγε ο καθένας. Διότι σε αυτό το πρόγραμμα θα μπουν τέσσερα ελληνικά πανεπιστήμια, θα μπουν πενήντα Έλληνες ερευνητές, ο οποίοι, ενδεχομένως υπό άλλες συνθήκες, υπό συνθήκες απουσίας στρατηγικής της χώρας για το διάστημα, να αναζητούσαν την τύχη τους στο εξωτερικό. Αυτό δεν το θέλουμε καθόλου.

Κριτές της αριστείας απόλυτοι δεν είμαστε ούτε εμείς ούτε εσείς ούτε κανένας από μόνος του από τους επιστήμονες οι οποίοι υπηρετούν αυτόν τον κλάδο.

**ΠΡΟΕΔΡΕΥΩΝ (Δημήτριος Καμμένος):** Ευχαριστώ πολύ, κύριε Υπουργέ.

Η επόμενη ερώτηση είναι συναφής και -για τα Πρακτικά να πω- έγινε μία συζήτηση να τη συμπτύξουμε, αλλά υπήρχε μία διαφωνία.

Προχωρούμε στη δεύτερη με αριθμό 1556/26-4-2018 επίκαιρη ερώτηση δεύτερου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Μανιάτηπρος τον ΥπουργόΨηφιακής Πολιτικής, Τηλεπικοινωνιών και Ενημέρωσης,με θέμα: «Παραίτηση καθηγητού Σταύρου Κριμιζή, Προέδρου του Ελληνικού Διαστημικού Οργανισμού (ΕΛΔΟ)».

Τον λόγο έχει ο κ. Μανιάτης.

**ΙΩΑΝΝΗΣ ΜΑΝΙΑΤΗΣ:** Κύριε Υπουργέ, η παραίτηση του καθηγητή Κριμιζή από την Προεδρία του Ελληνικού Διαστημικού Οργανισμού είναι ίσως η κορυφαία απόδειξη γιατί πρέπει να φύγετε τώρα από την Κυβέρνηση και γιατί εμείς ζητούμε εκλογές, πριν οριστικοποιήσετε αυτά τα οποία συζητάτε με τους δανειστές μας.

Είναι η κλασική περίπτωση, όπως θα πω αμέσως μετά, γιατί δεν σας εμπιστευόμαστε να προσδιορίσετε το μέλλον του ελληνικού λαού την επόμενη πενταετία. Και δεν σας εμπιστευόμαστε, γιατί αποδείξατε στη συγκεκριμένη περίπτωση του καθηγητή Κριμιζή ότι δεν υπάρχει όριο που να έχετε πείσει τον εαυτό σας ότι δεν θα περάσετε.

Θέλω να είμαι πολύ συγκεκριμένος και δεν με ενδιαφέρουν τα επιμέρους θέματα. Είμαι ένας από αυτούς που πίστεψαν -και για αυτό μίλησα με θετικά λόγια στο νομοσχέδιο- ότι πράγματι κάνατε μια φωτεινή εξαίρεση στον κακό κομματικό εαυτό της Κυβέρνησης ΣΥΡΙΖΑ - ΑΝΕΛ που διορίζει κολλητούς, συγγενείς, συντρόφους, τους πάντες χωρίς ίχνος αξιοκρατίας.

Είπαμε, λοιπόν, επιτέλους ένα φωτεινό παράδειγμα, ένας άνθρωπος παγκόσμια καταξιωμένος, σύμβουλος τεσσάρων Προέδρων των Ηνωμένων Πολιτειών, διαχειριστής εκατοντάδων εκατομμυρίων, ένας άνθρωπος που τίμησε την Ελλάδα και ακαδημαϊκός, επιτέλους θα έρθει να βοηθήσει τη χώρα.

Σας είπα τότε στη συζήτηση «χαίρομαι, μπράβο που το κάνετε». Δεν αντέξατε τον εαυτό σας ούτε έναν μήνα και οδηγήσατε τον κ. Κριμιζή σε παραίτηση. Και όχι μόνο τον κ. Κριμιζή ως πρόεδρο, αλλά διάβασα ότι παραιτήθηκε και ο Διευθύνων Σύμβουλος του Οργανισμού που, επίσης, είχατε διορίσει.

Κύριε Υπουργέ, ξέρετε ποιο είναι για μένα το μείζον θέμα; Το μείζον θέμα είναι ότι ευτελίστηκε η διεθνής εικόνα της χώρας σε βασικές ηθικές αξίες του δημόσιου βίου και της πολιτικής. Ευτελίστηκε η έννοια της αριστείας. Ευτελίστηκε η έννοια της αξιοκρατίας και της διεθνούς καταξίωσης. Ευτελίστηκε η διαδικασία με την οποία η Ελλάδα απλώνει το χέρι και καλεί τα παιδιά της, που είναι στο εξωτερικό, να έρθουν να βοηθήσουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Το ακόμη χειρότερο δε –και, κύριε Πρόεδρε, δώστε μου ένα λεπτό να ολοκληρώσω- είναι τι επακολούθησε της παραίτησης του κ. Κριμιζή. Εσείς είχατε τη στοιχειώδη πολιτική σοφία να κάνετε μια τυπική δήλωση. Όμως, στενοί σας συνεργάτες αποπειράθηκαν να συκοφαντήσουν, να ειρωνευτούν άνθρωπο, ο οποίος είναι καταξιωμένος διεθνώς και τα χείλη που ψέλλισαν αυτές τις συκοφαντίες, είναι ανάξια, είναι διορισμένα κομματικά στελέχη.

Θεωρώ, λοιπόν -είστε ένας νέος άνθρωπος στην πολιτική- ότι αν μη τι άλλο, πολλά μπορεί να είναι αποδεκτά στην πολιτική, όμως, δεν μπορεί να είναι αποδεκτή η προσπάθεια ευτελισμού της προσωπικότητας διεθνώς καταξιωμένων επιστημόνων της χώρας, προκειμένου να καλυφθούν εσωτερικές αδυναμίες και με τον τρόπο αυτό να στέλνουμε ένα μήνυμα ότι δεν μας νοιάζει τίποτα, φτάνει να ικανοποιήσουμε τις πρόσκαιρες μικροκομματικές μας στοχεύσεις.

Και βεβαίως, -και θα κλείσω με αυτό την πρωτολογία μου- επειδή μας στείλατε και την πασχαλιάτικη κάρτα με ένα διαστημόπλοιο, που σημαίνει ότι είναι πρώτη σας προτεραιότητα, και προσωπική και του Υπουργείου, πρέπει να σας πω δύο πολύ βασικά πράγματα, κύριε Υπουργέ.

Η διαστημική πολιτική της χώρας υπήρχε πολύ πριν από σας. Εμείς στα Πολυτεχνεία διδάσκουμε ερμηνείες δορυφορικών εικόνων εδώ και τριάντα χρόνια. Όταν δε πήγατε στην Γουιάνα για την εκτόξευση του «HELLAS SAT 3», ξεχάσατε μια μικρή λεπτομέρεια: Ότι ο «HELLAS SAT 3» είναι ο τρίτος δορυφόρος. Ο «HELLAS SAT 1» εκτοξεύθηκε το 2003 και ο «HELLAS SAT 2» εκτοξεύθηκε κάποια χρόνια μετά. Άρα, ήρθατε τρίτος, καταϊδρωμένος και καλά κάνατε και υπερηφανευθήκατε, όμως, είναι απαραίτητο ο καθένας από εμάς να πηγαίνει στο ύψος του μεγέθους…

**ΠΡΟΕΔΡΕΥΩΝ (Δημήτριος Καμμένος):** Κύριε Μανιάτη, σας παρακαλώ, ολοκληρώστε. Έχετε και τη δευτερολογία σας για τα υπόλοιπα που θέλετε να πείτε.

**ΙΩΑΝΝΗΣ ΜΑΝΙΑΤΗΣ:** …και θέλω πραγματικά να πιστεύω ότι η δική σας εμπειρία μετά από αυτό που βιώσατε με τον Ελληνικό Διαστημικό Οργανισμό και τον Καθηγητή Κρεμιζή θα είναι λίγο καλύτερη για τα επόμενα πολιτικά βήματα.

**ΠΡΟΕΔΡΕΥΩΝ (Δημήτριος Καμμένος):** Ευχαριστώ, κύριε Μανιάτη.

Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Δεν αποφεύγετε τον πειρασμό, κύριε Μανιάτη. Νομίζω ότι λέτε πράγματα, τα οποία προκαλούν.

Λέτε ότι η εξέλιξη με τον Ελληνικό Διαστημικό Οργανισμό είναι η απόδειξη του γιατί πρέπει να φύγουμε αμέσως. Μάλιστα! Το κόμμα σας έλεγε πριν από έναν μήνα ότι πρέπει αυτή η Βουλή να προχωρήσει σε συνταγματική αναθεώρηση. Έχετε εγκαταλείψει αυτή τη θέση; Υφίσταται ως θέση; Να μας πείτε, διότι τώρα εσείς ζητάτε εκλογές την επόμενη Κυριακή σε ένα λεγόμενο «πήδημα δευτέρου βαθμού».

Όσοι είναι μαθηματικοί θα καταλάβουν τι εννοώ. Το πήδημα δευτέρου βαθμού είναι από το μείον άπειρο στο συν άπειρο. Λέγατε πριν από ένα μήνα ότι πρέπει να προχωρήσουμε τη συνταγματική αναθεώρηση και τώρα πρέπει να πάμε σε εκλογές επειδή παραιτήθηκε ο Κριμιζής.

Υπάρχουν πράγματα τα οποία δυστυχώς κάποιοι δεν αντέχουν να τα βλέπουν. Δεν αντέχετε να βλέπετε τα καλά μηνύματα που έρχονται από την Ευρώπη ότι η οικονομία στέκεται στα πόδια της, ότι μειώνεται η ανεργία, ότι αυξάνεται η απασχόληση. Η χώρα έχει μπει για τα καλά στην ανάπτυξη και θα έχουμε και φέτος πλεονάσματα, τα οποία ευελπιστούμε ότι θα είμαστε σε θέση να μοιράσουμε.

Είπατε ότι κάνουμε κομματικό κράτος. Σας ρωτάω, ποιος; Ο κ. Πότσης από το SICLASS είναι κομματικό μέλος; Ο κ. Μαντζούρης, Πλωτάρχης του Πολεμικού Ναυτικού, είναι κομματικό μέλος; Ο κ. Πρωτοπαππάς, ο οποίος χαρακτηρίστηκε όπως χαρακτηρίστηκε από την κ. Ασημακοπούλου, είναι κομματικό μέλος; Ο κ. Σταυρινίδης, Τεχνικός Διευθυντής της Ευρωπαϊκής Υπηρεσίας Διαστήματος, είναι κι αυτός στον κομματικό μας στρατό; Ε, πρέπει να υπάρχει και κάποιο όριο, νομίζω. Δεν μπορεί να κολλάμε έτσι μια ρετσέτα. Επαναλαμβάνω ότι όποιος μιλάει για αριστεία, πρέπει να έχει και ένα μέτρο της αριστεία. Και ο απόλυτος κριτής του μέτρου της αριστείας δεν είναι ούτε ο ομιλών, ούτε εσείς, ούτε ο κ. Τσίπρας, ούτε η κ. Γεννηματά, ούτε και ο κ. Κριμιζής, όμως. Πώς θα γίνει; Και οι άλλοι επιστήμονες είναι, οι οποίοι δεν έχουν ανάγκη από κανέναν να πιστοποιήσει την επιστημοσύνη τους.

Τα ελληνικά πανεπιστήμια, κύριε Μανιάτη, συμμετείχαν ήδη στο Ευρωπαϊκό Πρόγραμμα εκτόξευσης μικροδορυφόρων. Ποιος, λοιπόν, θα τους πει εάν μπορούν ή δεν μπορούν να το κάνουν; Ουδείς, νομίζω, είναι σε θέση. Έχουν αποδείξει και την αξιοσύνη και την αριστεία τους και θα έχουν αυτή την πολιτική ηγεσία στο πλευρό τους.

Όσον αφορά τον "HELLAS SAT», κύριε Μανιάτη, με φέρνετε στη δύσκολη θέση να υπενθυμίσω ότι παραλάβαμε ένα πεδίο απόλυτης εγκατάλειψης σε σχέση με τη δορυφορική πολιτική και ήταν το δικό σας κόμμα το οποίο έχει την ευθύνη για την πώληση και του ελληνικού δορυφόρου μαζί με τον ΟΤΕ. Μη μου λέτε για «HELLAS SAT 1» και «HELLAS SAT 2». Εσείς βάλατε υπογραφή ως Κυβέρνηση να πωληθεί ο δορυφόρος.

**ΙΩΑΝΝΗΣ ΜΑΝΙΑΤΗΣ:** Δεν υπήρχε «HELLAS SAT 2».

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Με συγχωρείτε, αυτή την πολιτική, την πολιτική της εκχώρησης του δορυφόρου, να μας πείτε αυτή τη στιγμή αν τη θεωρείτε επιτυχημένη. Είμαι έτοιμος να το ακούσω, ειλικρινά. Γιατί υπάρχει μία αντίληψη, η οποία λέει ότι η Ελλάδα είναι μία χώρα που τέτοιες υπηρεσίες πρέπει απλώς να νοικιάζει. Αυτή τη στιγμή –να το ακούσει ο κόσμος- οι δορυφορικές πλατφόρμες της τηλεόρασης δεν είναι στον ελληνικών συμφερόντων δορυφόρο, είναι σε άλλο δορυφόρο. Δεν είναι στον δορυφόρο ο οποίος είναι στην ελληνική τροχιακή θέση, στον δορυφόρο ο οποίος έχει το κέντρο ελέγχου του στο Κορωπί, στον δορυφόρο στον οποίο έχουμε επτά αναμεταδότες αντί για δύο που είχαμε με την προηγούμενη κατάσταση, η οποία έχει απολύτως εγκαταλειφθεί και θα χάναμε και την τροχιακή θέση αν δεν κινούμασταν πάρα πολύ γρήγορα, με ειδική επιτροπή εμπειρογνωμόνων για τη διαπραγμάτευση, η οποία κατέληξε ευτυχώς και τριπλασίασε τα δικαιώματα της χώρας στο διάστημα σε αναμεταδότες. Αυτή είναι μία άλλου τύπου πολιτική επιλογή.

Υπάρχει, λοιπόν, η επιλογή του ενοικιαστή και η επιλογή του παραγωγού. Η επιλογή του παραγωγού ξέρετε τι σημαίνει, κύριε Μανιάτη; Στηρίζω τα πανεπιστήμιά μου για να παράξουν. Προκαλώ γεγονότα οικονομικά και προσελκύω ξένες επενδύσεις, όπως η επένδυση της ΟΗΒ, η οποία ήδη έχει δρομολογήσει την επένδυση για τη συγκρότηση μονάδας κατασκευής μικροδορυφόρων στην Ελλάδα. Θα γίνονταν αυτά χωρίς τις δικές μας πολιτικές πρωτοβουλίες; Γιατί δεν είχαν γίνει όλο το προηγούμενο διάστημα;

Διότι υπάρχουν τρία πράγματα τα οποία μπορεί να κάνει κανείς με το διάστημα. Μπορείς να οργανώνεις αποστολές σε μακρινούς πλανήτες, στον Ερμή, την Αφροδίτη, τον Πλούτωνα. Έχουμε τέτοια δυνατότητα και δεν το ήξερα; Δεν νομίζω ότι εισηγείται κανείς ότι πρέπει η Ελλάδα να βάλει τέτοιου είδους προτεραιότητες.

Το δεύτερο που μπορείς να κάνεις είναι να παρατηρείς το διάστημα. Το κάνουμε με τρόπο άρτιο εδώ και καιρό. Το Αστεροσκοπείο κάνει πάρα πολύ καλή δουλειά εδώ και πάρα πολλά χρόνια και έχει συμβάλλει στην ανάπτυξη της έρευνας.

Υπάρχει και μια τρίτη δυνατότητα, την οποία δεν είχαμε αξιοποιήσει και η οποία αφορά την ανάπτυξη εφαρμογών και διαστημικών αντικειμένων. Η αντίληψη την οποία παραλάβαμε ήταν η αντίληψη της εγκατάλειψης. Ξέρετε τι σημαίνει, λοιπόν, παραγωγή, εκτόξευση και εκμετάλλευση διαστημικών αντικειμένων; Δορυφόροι, μικροδορυφόροι και νανοδορυφόροι. Απολύτως ελληνικής κατασκευής μικροδορυφόροι και νανοδορυφόροι. Γιατί όχι; Εισηγείται κανείς να αποχωρήσουμε από αυτή τη δυνατότητα;

Φάνηκε, όμως, ότι και στον Ελληνικό Διαστημικό Οργανισμό υπήρχαν διαφωνίες, οι οποίες βγήκαν ανυπέρβλητες. Λυπάμαι που το λέω, αυτή ήταν η πραγματικότητα. Δεν καταλαβαίνω, λοιπόν, γιατί εμείς να μην δείξουμε ότι δεν έχουμε τίποτα να ζηλέψουμε και τίποτα να φοβηθούμε.

Θα ήθελα να καλέσω πραγματικά όποιον τοποθετείται δημοσίως για το ζήτημα να σέβεται τους ανθρώπους, οι οποίοι αυτό το πρόγραμμα θα το υπηρετήσουν και τα περί αριστείας να τα διατυπώνουν ζυγισμένα. Διότι άριστος ο κ. Κριμιζής, άριστοι και οι άλλοι καθηγητές όμως. Δεν είναι τεκμήριο μη σεβασμού της αριστείας η εξέλιξη που είχαμε, με συγχωρείτε πάρα πολύ, διότι οι άνθρωποι οι οποίοι στελεχώνουν τον οργανισμό αυτή τη στιγμή είναι άριστοι στον κλάδο τους και τους οφείλουμε όλοι μας σεβασμό και υποστήριξη σε όλα τα επίπεδα.

Ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε, κύριε Υπουργέ.

Κύριε Μανιάτη, έχετε τον λόγο, για να δευτερολογήσετε.

**ΙΩΑΝΝΗΣ ΜΑΝΙΑΤΗΣ:** Εάν μπορούσα με μια λέξη να ερμηνεύσω την τοποθέτηση του Υπουργού, θα έλεγα «απορία ψάλτου βηξ». Δεν μας είπε απολύτως τίποτα για την παραίτηση του κ. Κριμιζή, του προέδρου και για την παραίτηση του κ. Πιλαφτσή, του διευθύνοντος συμβούλου, που ο ίδιος διόρισε και άρα, κάτι υπάρχει στο βασίλειο της Δανιμαρκίας. Δεν απάντησε ο κύριος Υπουργός. Ελπίζω στη δευτερολογία του να τοποθετηθεί.

Δεύτερον, ο κύριος Υπουργός, φαντάζομαι, γνωρίζει ότι πριν αναλάβει τη διακυβέρνηση της χώρας ο ΣΥΡΙΖΑ, διαστημική πολιτική η χώρα είχε. Γι’ αυτό και σήμερα που μιλάμε και το 2015, όταν ανέλαβε ο ΣΥΡΙΖΑ, υπήρχε Ένωση Εταιρειών Διαστημικών Εφαρμογών, με εκατόν πενήντα μέλη εταιρείες, με δυο χιλιάδες εργαζόμενους και με κύκλο εργασιών 150 εκατομμυρίων ευρώ.

Ορθά ο Υπουργός επέλεξε να δημιουργήσουμε τον Ελληνικό Διαστημικό Οργανισμό και γι’ αυτό τον στηρίξαμε, αλλά μη μας λέει ότι ανακάλυψαν τώρα ξαφνικά ο ΣΥΡΙΖΑ και ο κ. Παππάς την ελληνική διαστημική πολιτική. Τα ελληνικά πανεπιστήμια και οι ελληνικές καινοτομικές επιχειρήσεις είχαν συμμετάσχει σε εκατοντάδες διαστημικά προγράμματα πολύ πριν από τις πολιτικές του κ. Παππά.

Βεβαίως, να ξεκαθαρίσω και κάτι, επειδή το προσωποποιήσατε. Εάν ήμουν εγώ στην ευθύνη για τον «HELLAS SAT», δεν θα τον πουλούσα. Και αυτό που είπατε είναι σωστό. Όμως αυτό δεν αναιρεί όλα τα υπόλοιπα τεράστια λάθη που έχετε διαπράξει στα ζητήματα, επαναλαμβάνω, της στελέχωσης, της λειτουργίας, της διαχείρισης ενός νέου οργανισμού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και επειδή αναφερθήκατε στις εκλογές, να τελειώσω με αυτό. Κύριε Υπουργέ, στην πολιτική υπάρχουν τα μεγάλα θέματα και υπάρχει και το μείζον θέμα. Το μείζον θέμα είναι η πορεία της Ελλάδας, της ελληνικής κοινωνίας, της ελληνικής οικονομίας, μετά την 20η Αυγούστου 2018 που μας λέτε ότι θα μας βγάλετε από τα μνημόνια. Όταν, λοιπόν, ο κορυφαίος οικονομικός σας Υπουργός, ο κ. Τσακαλώτος, λέει «ξεχάστε τα αυτά, τα περί καθαρής εξόδου που λέει ο κ. Τσίπρας, θα έχουμε τέσσερις επισκέψεις τον χρόνο», όταν δεν έχει η Κυβέρνηση τη στοιχειώδη ευθιξία να ενημερώσει το ελληνικό Κοινοβούλιο ποιο είναι το μετά την 20η. Αυγούστου πρόγραμμα, με συγχωρείτε, αλλά μπορείτε να κοιτάξετε στα μάτια τους Έλληνες πολίτες και να τους πείτε ότι σε τέσσερις τοίχους διαπραγματευόμαστε το μέλλον σας, συνταξιούχοι, άνεργοι, νέοι, αγρότες, επαγγελματίες, αλλά δεν σας λέμε τι διαπραγματευόμαστε; Γιατί αυτό κάνετε. Έχουμε ζητήσει εδώ και ένα μήνα στην Επιτροπή Οικονομικών να έλθει η Κυβέρνηση να μας ενημερώσει. Δεν μας ενημερώνει και γι’ αυτό η κ. Γεννηματά είπε τουλάχιστον σε επίπεδο Πολιτικών Αρχηγών να γίνει μια συζήτηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επειδή, λοιπόν, δεν εμπιστευόμαστε μια Κυβέρνηση που δεν εμπιστεύεται ούτε καν τους Βουλευτές της για να τους ενημερώσει για το τι διαπραγματεύεται, επειδή δεν εμπιστευόμαστε μια Κυβέρνηση που δεν θέλει να πει τα στοιχειώδη στον ελληνικό λαό, πολύ περισσότερο μια Κυβέρνηση που συνεχίζει να επιμένει στα πλεονάσματα του 3,5%, που εξοντώνουν την οικονομία, γι’ αυτό ακριβώς ζητήσαμε εκλογές.

Για να τελειώσω πάντως και να κλείσω με τον κ. Κριμιζή και τις παραιτήσεις, θέλω να πω το εξής: Κύριε Υπουργέ, επειδή πολλοί Έλληνες επιστήμονες είναι άξιοι, το πρόγραμμα των μικροδορυφόρων και πολλά άλλα προγράμματα που σχεδιάζουν Έλληνες επιστήμονες είναι, όχι απλώς αποδεκτά και σεβαστά, αλλά τα στηρίζουμε και θα πρέπει να συνεχιστούν αυτά που υπάρχουν, εδώ και τουλάχιστον δεκαπέντε χρόνια. Η δική σας δε πολιτική ευθύνη είναι, από τη στιγμή που συμφωνήσαμε να διαμορφωθεί και να συγκροτηθεί ο Ελληνικός Διαστημικός Οργανισμός, να στελεχώσετε με τη μέγιστη δυνατή διαφάνεια και αξιοκρατία αυτόν τον οργανισμό, έτσι ώστε να μην υπάρχουν ούτε ηθικά ούτε νομικά κωλύματα με τον Πρόεδρο και καμμιά άλλη σκιά, γιατί αυτό απλώς αμαυρώνει τη διεθνή εικόνα της χώρας.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε τον κ. Μανιάτη.

Κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ευχαριστώ, κύριε Πρόεδρε.

Νομίζω ότι η συζήτηση αυτών των δύο επίκαιρων ερωτήσεων δείχνει ότι πραγματικά, μπορεί να είναι πολύ παραγωγική η διαδικασία του Κοινοβουλευτικού Ελέγχου. Και από τους δύο ερωτώντες άκουσα και κατάλαβα ότι είναι υπέρ του προγράμματος των μικροδορυφόρων. Θέλω να σας παρακαλέσω να θεμελιώσετε αυτή τη θέση ακόμη καλύτερα, συναντώντας τους ανθρώπους που θα το αναπτύξουν. Υπήρξε παραδοχή ότι δεν υπάρχει καμμία απολύτως οικονομική διαχείριση στον Ελληνικό Διαστημικό Οργανισμό.

Βεβαίως, καλωσορίζω και τη θέση που διατύπωσε ο κ. Μανιάτης, που λέει ότι δεν έπρεπε να πουληθεί ο δορυφόρος. Την καλωσορίζω με απόλυτη ειλικρίνεια και με χαρά, ως διατυπωμένη θέση, παρ’ όλο που αυτή η θέση διατυπώθηκε μέσα στην ευρύτερη αντιπολιτευτική σας γραμμή, τη νέα αντιπολιτευτική σας γραμμή, που λέει ότι πρέπει να φύγουμε τώρα, ακόμα και πριν προχωρήσει η συνταγματική αναθεώρηση, ακόμα κι αν αυτό ενέχει έναν κίνδυνο να μην ολοκληρωθεί ομαλά το πρόγραμμα. Διότι αυτή είναι νομίζω η ουσία.

Τα περί ΕΛΔΟ νομίζω ότι έχουν απαντηθεί δημοσίως και στην ερώτηση. Όμως, εδώ νομίζω ότι πάμε σε μια καινούργια φάση για τη χώρα. Εσείς, κύριε Μανιάτη, και η παράταξή σας νομίζω ότι πρέπει να αναρωτηθείτε γιατί έχει αντέξει αυτή η Κυβέρνηση και γιατί έχει την εμπιστοσύνη της Βουλής. Διότι έχει διαμορφώσει συνθήκες σταθερότητας.

Ήσασταν Βουλευτής μιας πλειοψηφίας διακοσίων πενήντα Βουλευτών. Δεν έχετε να αναρωτηθείτε γιατί δεν άντεξε; Υπηρετήσατε κυβερνήσεις, οι οποίες είχαν μεγαλύτερες κοινοβουλευτικές πλειοψηφίες από τη δική μας. Πείτε μας εσείς, γιατί δεν άντεξαν. Διότι δεν μπόρεσαν να διαμορφώσουν συνθήκες σταθεροποίησης και ανάκαμψης της οικονομίας. Αυτή είναι η πικρή αλήθεια για σας, δυστυχώς.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Υπήρξε η εκλογή του Προέδρου της Δημοκρατίας. Το ξεχνάτε αυτό το μικρό πραγματάκι;

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Βεβαίως! Εάν είχατε πείσει τότε, κυρία Ασημακοπούλου, πέραν της Χρυσής Αυγής, άλλο ένα δημοκρατικό κόμμα της αντιπολίτευσης να στηρίξει την επιλογή σας, δεν θα είχαν γίνει οι εκλογές και θα είχε απομονωθεί ο ΣΥΡΙΖΑ.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Η Χρυσή Αυγή στήριξε τη δική σας επιλογή, όχι τη δική μας.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ήταν, όμως, πολιτικά αδύνατον αυτό. Και ξέρετε γιατί ήταν πολιτικά αδύνατον;

(Θόρυβος στην Αίθουσα)

**ΠΡΟΕΔΡΕΥΩΝ (Δημήτριος Καμμένος):** Αγαπητοί συνάδελφοι, σας παρακαλώ.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Μην ερεθίζεστε.

**ΠΡΟΕΔΡΕΥΩΝ (Δημήτριος Καμμένος):** Έχει ενδιαφέρον η συζήτηση, εντάξει.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Αυτό, λοιπόν, ήταν πολιτικά αδύνατον, διότι υπήρχε το πολιτικό και κοινωνικό κλίμα, το οποίο έλεγε ότι πρέπει να υπάρξει πολιτική λύση. Ποια πολιτική λύση; Μια πολιτική λύση, που να αναιρεί τις δεσμεύσεις και τα αδιέξοδα, στα οποία η συγκυβέρνηση οδηγούσε τη χώρα, μια συγκυβέρνηση την οποία βλέπω μερικούς έτοιμους να την υπερασπιστούν μέχρι τελευταίας πολιτικής ρανίδας του αίματός τους.

Αυτό βέβαια, εμάς μας διευκολύνει λίγο, ξέρετε, γιατί αυτή η συγκυβέρνηση έχει καταδικαστεί στη συνείδηση του ελληνικού λαού και στην κάλπη επανειλημμένα και χαιρόμαστε που βλέπουμε ότι στις εκλογές του Σεπτέμβρη του 2019 τα βασικά βέλη στη φαρέτρα σας εναντίον μας θα είναι η υπεράσπιση του έργου της διακυβέρνησης μέχρι το 2014.

Επειδή ανοίγει η κουβέντα για το μετά, θέλω να θυμίσω στον ελληνικό λαό -και έχουν ορισμένοι και μεγάλη ευκολία να μιλούν για τα πλεονάσματα- ότι κάποιοι είχαν υπογράψει πλεονάσματα 7,2%.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Με τι ανάπτυξη;

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Με την ανάπτυξη που πετυχαίνατε. Τα μείον 7,3% και τα μείον 3,5% και τα μείον 12,5% και συνολικά τα μείον 25%. Αυτή ήταν η ανάπτυξη που πετυχαίνατε.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Καλά εντάξει. Και τώρα στο μισό είναι η πρόβλεψη.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Και έχετε μούτρα τώρα και λέτε ότι είναι λίγο το 1,5% και το 2,1%. Τι να σας πούμε; Είναι εντυπωσιακό πραγματικά.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Έρχεται και η σειρά σας, κύριε Παππά.

**ΙΩΑΝΝΗΣ ΜΑΝΙΑΤΗΣ:** Να έρθετε σε μια συζήτηση στη Βουλή να μας τα πείτε αυτά.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Να σας θυμίσω, λοιπόν, και για τα μέτρα και για τα αντίμετρα. Για το 2019 και το 2020, όταν το Διεθνές Νομισματικό Ταμείο, ο αγαπημένος σας εταίρος, πρότεινε καθαρά μέτρα 2%, λέγατε: Υπογράψτε τώρα χωρίς τα αντίμετρα. Και τώρα έρχεστε και διαμαρτύρεστε και κάνετε δήθεν αποκαλύψεις για το ποια είναι η πολιτική μας για μετά.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Μετά θα κοπούν οι συντάξεις, θα μειωθεί το αφορολόγητο και μετά θα γίνουν οι εκλογές και θα δούμε.

**ΙΩΑΝΝΗΣ ΜΑΝΙΑΤΗΣ:** Εσείς να μην κρύβεστε πίσω από τα ΜΑΤ.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Θα ολοκληρωθεί το πρόγραμμα και τότε θα μπείτε κι εσείς σε μια διαδικασία ιδεολογικής και πολιτικής αυτοκάθαρσης –ελπίζουμε για εσάς! Εάν θέλετε να συνεχίσετε, θα είναι απολύτως ευκταίο για τη δική μας πολιτική στρατηγική, να μείνετε κολλημένοι στην υπεράσπιση των πεπραγμένων της τελευταίας σας διακυβέρνησης. Εάν το επιλέξετε, καλή τύχη.

**ΠΡΟΕΔΡΕΥΩΝ (Δημήτριος Καμμένος):** Πριν προχωρήσουμε στη συζήτηση της επόμενης ερώτησης θα ήθελα να ανακοινώσω ορισμένες διαγραφές.

Η πέμπτη με αριθμό 1540/23-4-2018 επίκαιρη ερώτηση δεύτερου κύκλου του Βουλευτή Β΄ Πειραιά του Λαϊκού Συνδέσμου - Χρυσή Αυγή κ. Ιωάννη Λαγού προς τον Υπουργό Ναυτιλίας και Νησιωτικής Πολιτικής, με θέμα: «Τούρκοι διενεργούν λαθρεμπόριο καπνού εντός των ελληνικών χωρικών υδάτων», δεν θα συζητηθεί λόγω αναρμοδιότητας. Αρμόδιο Υπουργείο είναι το Υπουργείο Οικονομικών.

Η έκτη με αριθμό 1522/18-4-2018 επίκαιρη ερώτηση δεύτερου κύκλου του Η΄ Αντιπροέδρου της Βουλής και Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Ναυτιλίας και Νησιωτικής Πολιτικής, με θέμα: «Κατασκευές εντός αλλά και εκτός περιοχών δικαιοδοσίας των φορέων διοίκησης και εκμετάλλευσης Λιμένων», δεν θα συζητηθεί λόγω αναρμοδιότητας. Αρμόδιο Υπουργείο είναι το Υπουργείο Οικονομικών.

Η δεύτερη με αριθμό 1579/30-4-2018 επίκαιρη ερώτηση πρώτου κύκλου του Βουλευτή Λάρισας της Δημοκρατικής Συμπαράταξης ΠΑΣΟΚ – ΔΗΜΑΡ κ. Κωνσταντίνου Μπαργιώτα προς τον Υπουργό Περιβάλλοντος και Ενέργειας, με θέμα: «Θέσπιση ανταποδοτικού τέλους μεγάλων υδροηλεκτρικών σταθμών», δεν θα συζητηθεί λόγω κωλύματος του αρμόδιου Υπουργού Περιβάλλοντος και Ενέργειας κ. Γεωργίου Σταθάκη με αιτία: Κυβερνητική αποστολή στο εξωτερικό.

Η πρώτη με αριθμό 1570/27-4-2018 επίκαιρη ερώτηση δεύτερου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Περιβάλλοντος και Ενέργειας, με θέμα: «Καύση εναλλακτικών καυσίμων από την τσιμεντοβιομηχανία “ΑΓΕΤ ΗΡΑΚΛΗΣ” στο Βόλο», δεν θα συζητηθεί λόγω κωλύματος του Αναπληρωτή Υπουργού Περιβάλλοντος και Ενέργειας κ. Σωκράτη Φάμελλου με αιτία: Κυβερνητική αποστολή στο εξωτερικό.

Συνεχίζουμε με την τέταρτη με αριθμό 1547/24-4-2018 επίκαιρη ερώτηση δεύτερου κύκλου του Βουλευτή Δωδεκανήσου του Συνασπισμού Ριζοσπαστικής Αριστεράς κ. Ηλία Καματερού προς τον Υπουργό Ναυτιλίας και Νησιωτικής Πολιτικής κ. Παναγιώτη Κουρουμπλή με θέμα: «Κατασκευές εντός περιοχών δικαιοδοσίας των φορέων διοίκησης και εκμετάλλευσης λιμένων».

Κύριε συνάδελφε, έχετε τον λόγο για την πρωτολογία σας.

**ΗΛΙΑΣ ΚΑΜΑΤΕΡΟΣ:** Ευχαριστώ, κύριε Πρόεδρε.

Κύριε Υπουργέ, με το ν.4504/2017 του Υπουργείου Ναυτιλίας, του Υπουργείου σας, ψηφίσαμε, ανάμεσα στις άλλες διατάξεις οι οποίες έλυναν πάρα πολλά ζητήματα, την τακτοποίηση –θα έλεγα- κατασκευών που υπάρχουν εντός λιμενικής ζώνης, καθώς βέβαια, και τη νομιμοποίηση ολόκληρων λιμένων και κατασκευών στα λιμάνια, που ως τώρα ήταν αυθαίρετα.

Εγώ επικεντρώνω την ερώτησή μου στο θέμα των κατασκευών μέσα σε αυτές τις ζώνες -όλων των κατασκευών, πέρα από αυτές που έχει κάνει το Λιμενικό Ταμείο- που έγιναν από καταστήματα υγειονομικού ενδιαφέροντος και άλλες.

Το νομοσχέδιο, λοιπόν, που ψηφίστηκε προέβλεπε ρυθμίσεις και ότι δίνουμε προθεσμία δύο ετών στα Λιμενικά Ταμεία να εκπονήσουν μελέτες, που θα λένε πώς πρέπει να είναι οι κατασκευές. Προέβλεπε ότι σε έναν χρόνο πρέπει να γίνουν οι μελέτες και αυτοί που έχουν τις κατασκευές, έχουν περιθώριο δύο χρόνια για να τις προσαρμόσουν, να βγάλουν άδειες κ.λπ..

Μάλιστα, με τροπολογία που καταθέσαμε εγώ και ο κ. Δημαράς από τους Οικολόγους -σας ευχαριστήσαμε και τότε που την κάνατε αποδεκτή, γιατί κατά τη γνώμη μας ήταν στη σωστή κατεύθυνση- δεχθήκατε την τροποποίηση, αντί για ομοιόμορφες κατασκευές να υπάρχουν κατασκευές, οι οποίες θα είναι και βιοκλιματικές και θα αφήνουν ελεύθερο χώρο κίνησης στους ΑΜΕΑ.

Επίσης, κάτι πολύ σημαντικό ήταν ότι, εφόσον βγάλουν άδειες και προσαρμοστούν, θα διαγράφονται τα πρόστιμα τα οποία τους έχουν επιβληθεί, κάτι το οποίο αποτελεί κίνητρο για τους κατασκευαστές, ώστε να φτιάξουν και να προσαρμόσουν τις κατασκευές τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Όμως στο διάστημα αυτό, επειδή κάποιοι φαίνεται ότι ήταν αντίθετοι από την αρχή, έβγαλαν μια εγκύκλιο -απάντηση πιο πολύ- σε μία ερώτηση που έκανε ο Δήμος Καλυμνίων κι έτσι τα λιμεναρχεία έγραφαν στο διάστημα αυτό ως αυθαίρετες αυτές τις κατασκευές και δεν έδιναν το δικαίωμα στους δήμους να παραχωρήσουν τους κοινόχρηστους χώρους, κάτι που προέβλεπε ο νόμος τον οποίο ψηφίσαμε.

Βέβαια, στο διάστημα αυτό, από τότε που κατέθεσα την ερώτηση μέχρι τώρα, έχει διευκρινιστεί από ότι πληροφορούμαι –καλό θα ήταν να μας το επιβεβαιώσετε- ότι μέχρι τότε, μέσα σε αυτά τα δύο χρόνια, δεν καταγράφονται αυθαίρετα –αυτά που είχαν γίνει, βέβαια, όχι τα καινούρια- και ότι μπορεί να παραχωρείται ο χώρος από το Λιμενικό Ταμείο στις επιχειρήσεις αυτές.

Παραμένει, όμως, το ερώτημα για το θέμα της διαγραφής προστίμων, πολύ περισσότερο όταν έχει δημιουργηθεί πρόβλημα στους επιχειρηματίες που τους έχουν δεσμεύσει τους λογαριασμούς τους, γιατί έχουν βεβαιωθεί τα πρόστιμα στην εφορία.

Ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον κ. Καματερό.

Παρακαλώ, κύριε Υπουργέ, έχετε τον λόγο για την πρωτολογία σας.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Κύριε Πρόεδρε, υπάρχουν ορισμένα ερωτήματα, που έθεσε ο κύριος συνάδελφος. Πράγματι, το άρθρο 96 του ν.4504 είναι ένα εξαιρετικά επίκαιρο θεσμικό πλαίσιο, το οποίο επιχειρεί να λύσει πάρα πολλές εκκρεμότητες, που έρχονται από δεκαετίες, όπως είναι τα «ορφανά» λιμάνια. Σας ενημερώνω ότι πάνω από διακόσια πενήντα λιμάνια χαρακτηρίζονται ως «ορφανά» -κανείς, δηλαδή, δεν είχε νόμιμη δικαιοδοσία- με συνέπεια αυτοί οι χώροι να γίνονται αντικείμενο εκμετάλλευσης από διαφόρους. Έρχεται, λοιπόν, αυτό το θεσμικό πλαίσιο πραγματικά να λύσει και να απαντήσει σε τέτοιες εκκρεμότητες.

Τέτοιες εκκρεμότητες είναι και τα αυθαίρετα που υπήρχαν στις ζώνες των λιμένων, στους χερσαίους χώρους των λιμένων, με συνέπεια να μην μπορούν να αξιοποιηθούν οι πόροι, διότι από τη στιγμή που υπήρχαν αυτές οι αυθαίρετες κατασκευές, διαιωνιζόταν μία εκκρεμότητα από τη μία διοίκηση στην άλλη, προγράμματα δεν μπορούσαν να παρθούν και κανένα master plan δεν μπορούσε ουσιαστικά να ολοκληρωθεί με όλες αυτές τις εκκρεμότητες.

Συνεπώς, το νέο θεσμικό πλαίσιο, με το άρθρο 96, έρχεται να απαντήσει, δίνοντας δύο χρόνια σε όλους τους άμεσα εμπλεκόμενους να προχωρήσουν στο γκρέμισμα, στην καθαίρεση όλων αυτών των αυθαιρέτων, στην έκδοση μελετών και στην ανακατασκευή, για να πάμε σε αυτό που είπατε πολύ σωστά, στο ομοιόμορφο, που προστατεύει και την αισθητική του περιβάλλοντος σε μία χώρα που προσδοκά από αυτό το περιβάλλον να έχει αναπτυξιακά οφέλη.

Παράλληλα, δώσαμε τη δυνατότητα, κύριε συνάδελφε, να ανασταλούν τα πρόστιμα. Δηλαδή, από τη στιγμή που έχει εκκινήσει η διαδικασία γκρεμίσματος και η σύνταξη μελετών για να πάμε σε ένα νέο αισθητικό περιβάλλον, δεν μπαίνουν πρόστιμα.

Άρα, καμμία ανησυχία δεν υπάρχει, διότι σε αυτή την περίοδο των δύο χρόνων δεν θα μπουν νέα πρόστιμα και δεύτερον, σε αυτή την περίοδο αναστέλλονται τα πρόστιμα που είχαν υποβληθεί λόγω ακριβώς αυτής της αυθαιρεσίας.

Νομίζω ότι είναι σαφές αυτό που λέω και ως εκ τούτου δεν πρέπει να υπάρχει καμμία ανησυχία. Άλλωστε, οι όποιες ανησυχίες και τα όποια ερωτήματα και οι όποιες απορίες θα λυθούν και με διευκρινιστικές εγκυκλίους που θα εκδοθούν από το Υπουργείο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε, κύριε Υπουργέ.

Κύριε Καματερέ, έχετε τον λόγο για τη δευτερολογία σας.

**ΗΛΙΑΣ ΚΑΜΑΤΕΡΟΣ:** Κύριε Υπουργέ, μου δίνετε την ευκαιρία να αναφερθώ γενικότερα στις κατασκευές στους κοινόχρηστους χώρους.

Ίσως ενδιαφέρει και εσάς, κύριε Πρόεδρε, επειδή είχατε μία ερώτηση, η οποία επεκτεινόταν και στα εκτός λιμενικής ζώνης.

Να σας ενημερώσω, λοιπόν -γιατί έχω ασχοληθεί και ασχολούμαι πάρα πολύ κι έχω κάνει πολλά υπομνήματα σε συναρμόδια Υπουργεία- ότι την αρμοδιότητα των κατασκευών την έχουν τρία Υπουργεία. Όσον αφορά τις λιμενικές ζώνες την έχει το Υπουργείο Ναυτιλίας, όσον αφορά τις εκτός λιμενικής ζώνης -σε πλατείες, σε πεζοδρόμια κ.λπ.- την έχει το Υπουργείο Περιβάλλοντος και σε ό,τι αφορά τις παραλίες -γιατί και εκεί έχουμε προβλήματα- το Υπουργείο Οικονομικών.

Το καθεστώς που ισχύει ως τώρα στη χώρα μας, έχει όχι μόνο κενά, αλλά δεν ξέρει κανείς τι ισχύει.

Εμείς, λοιπόν, αρχίσαμε να βάζουμε τάξη και έχουμε την υποχρέωση να βάλουμε τάξη.

Απευθύνομαι και σε εσάς, κύριε Υπουργέ, γιατί ξέρω ότι μπορείτε να παίξετε πάρα πολύ σημαντικό ρόλο, επειδή χρειάζεται συνεννόηση με τα συναρμόδια Υπουργεία.

Όσον αφορά στις κατασκευές στους κοινόχρηστους χώρους -πλατείες κ.λπ.- το Υπουργείο Περιβάλλοντος, πρόσφατα, εκεί που προβλέπαμε τη ρύθμιση των αυθαιρέτων, προσέθεσε διατάξεις οι οποίες ξεκαθαρίζουν κάποια πράγματα. Και σε απάντηση σε δική μου ερώτηση προς το Υπουργείο ξεκαθαρίστηκε ότι στις πλατείες, στα πεζοδρόμια και γενικά στους κοινόχρηστους χώρους, μπορούν να γίνονται κατασκευές -είτε αυτές είναι στέγαστρα είτε είναι πέργκολες- σύμφωνα με αυτά που περιγράφει το διάταγμα, ο οικοδομικός κανονισμός, δηλαδή να μην έχουν κάθετα διαχωριστικά κ.λπ.. Αυτό περιγράφεται.

Το ότι επιτρέπεται, είναι ξεκαθάρισμα, γιατί μέχρι τώρα δεν ξέραμε τι επιτρέπεται και τι δεν επιτρέπεται. Και ένας λόγος που συναντούμε αυτήν την εικόνα σε όλες τις πόλεις της Ελλάδας, είναι γιατί κάποιοι επιχειρηματίες δεν ξέρουν. Είναι και αυτοί, βέβαια, που ξέρουν και το κάνουν αυθαίρετα, σκόπιμα. Είναι, όμως, και άλλοι που δεν ξέρουν τι πρέπει να φτιάξουν.

Το Υπουργείο Περιβάλλοντος, λοιπόν, τι προβλέπει, κύριε Υπουργέ; Παρ’ όλο που αυστηροποίησε τα πρόστιμα για τα νέα αυθαίρετα, προβλέπει την εξής ρύθμιση: Όταν κάποιος δηλώσει την πρόθεση να κατεδαφίσει το αυθαίρετό του, που έχει βεβαιωθεί και στο οποίο έχει επιβληθεί πρόστιμο, διαγράφεται το πρόστιμό του. Όταν θέλει να το προσαρμόσει -να βγάλει μια άδεια, να τροποποιήσει κ.λπ.- πληρώνει μόνο το 20% του προστίμου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, με το εξής σημαντικό που αφορά όλη τη χώρα και πρέπει να το ξεκαθαρίσουμε: Το διάταγμα του Υπουργείου Περιβάλλοντος, που είναι αυστηρό και αυστηροποίησε τους κανόνες για τα νέα αυθαίρετα από εδώ και πέρα, προβλέπει τη διαγραφή των προστίμων.

Γίνεται μελέτη από το Υπουργείο Οικονομικών για τις παραλίες. Οι πληροφορίες μου λένε ότι κάτι αντίστοιχο προβλέπεται και για τις παραλίες. Πρέπει, κύριε Υπουργέ, να ξεκαθαριστεί. Αυτό ψηφίσαμε. Κάποιοι, βέβαια, αντιδρούν και δεν ξέρω γιατί. Ίσως επειδή ήταν αντίθετοι από την αρχή. Εφόσον κατεδαφίζονται, διαγράφονται τα πρόστιμα.

Αυτό είναι πολύ σημαντικό και είναι προς την κατεύθυνση της προστασίας του περιβάλλοντος. Δεν είναι νομιμοποίηση αυθαιρέτων. Άλλο είναι η νομιμοποίηση αυθαιρέτων. Ίσα - ίσα, αυτή εδώ η περίπτωση είναι η μοναδική περίπτωση που επιβάλλουμε να γίνουν μελέτες από τα λιμενικά ταμεία, για να υπάρχουν οι κατασκευές προσαρμοσμένες στο περιβάλλον και με όλες τις προϋποθέσεις που λέμε, με έκδοση άδειας, η οποία άδεια εγκρίνεται και από την αρχιτεκτονική επιτροπή και από το Υπουργείο Περιβάλλοντος -στην προκειμένη περίπτωση οι λιμενικές ζώνες- και εφόσον εμπλέκεται η αρχαιολογική υπηρεσία και από την αρχαιολογική υπηρεσία.

Είναι, λοιπόν, στην κατεύθυνση προστασίας του περιβάλλοντος για να μπει μια τάξη στις κατασκευές των κοινόχρηστων χώρων. Σας παρακαλώ, όμως, επιτέλους να πάρετε πρωτοβουλία για να λήξει αυτή η εκκρεμότητα. Δεν μπορούμε να περιμένουμε να περάσουν τα δύο χρόνια, γιατί -σας το επαναλαμβάνω- υπάρχει δέσμευση στους λογαριασμούς των πολιτών που τους έχει επιβληθεί πρόστιμο, το οποίο είναι για διαγραφή και δεν μπορούν να κινηθούν. Δεν είναι ανάγκη να περιμένουν δύο χρόνια. Αν κάποιοι θέλουν να τα κατεδαφίσουν τώρα και να προσαρμόσουν τώρα τις κατασκευές τους ή να κάνουν καινούριες, σύμφωνα με τις υποδείξεις του Λιμενικού Ταμείου και τις μελέτες κ.λπ. και να βγάλουν άδεια, πρέπει να τους δώσουμε τη δυνατότητα να αποδεσμευθούν οι λογαριασμοί τους και να μπορούν να λειτουργήσουν.

Είναι, επομένως, μια γενική πολιτική που πρέπει να δούμε σαν Κυβέρνηση, για να βάλουμε τάξη σε όλες τις κατασκευές σε όλους τους κοινόχρηστους χώρους για να μπαλώσουμε, για να τακτοποιήσουμε αυτό εδώ το θέμα, το οποίο ταλανίζει εδώ και χρόνια, δεκαετίες με τις ασάφειες τη χώρα.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε, κύριε Καματερέ.

Κύριε Υπουργέ, έχετε τον λόγο για τη δευτερολογία σας.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Κύριε Πρόεδρε, πραγματικά ο κ. Καματερός κατά τη διάρκεια της συζήτησης του νομοσχεδίου είχε συνεισφέρει παραγωγικά με προτάσεις, μαζί και με άλλους Βουλευτές. Και το Υπουργείο, όμως, απέδειξε ότι ακούει με προσοχή τις παρατηρήσεις των Βουλευτών. Αυτή είναι και η αξία και η πεμπτουσία της συζήτησης στο Κοινοβούλιο.

Άκουσα τώρα τις παρατηρήσεις του κ. Καματερού, τις οποίες και θα λάβουμε ιδιαίτερα υπόψιν μας κατά την έκδοση των εγκυκλίων που θα ακολουθήσουν.

Όμως, κύριε Πρόεδρε, επειδή κάνατε και εσείς κάποιες παρατηρήσεις, θέλω να πω ότι σε αυτά τα ζητήματα εμπλέκονται, όπως καταλαβαίνετε, και άλλα Υπουργεία, δηλαδή και το Υπουργείο Οικονομικών και το Υπουργείο Περιβάλλοντος.

Δεν θα σας κρύψω ότι εμείς κάναμε τέτοιου είδους προτάσεις και στο Υπουργείο Οικονομικών, γιατί θέλαμε να είναι ένα ολοκληρωμένο θεσμικό πλαίσιο. Από ό,τι ξέρω οσονούπω έρχεται ένα νέο νομοσχέδιο του Υπουργείου Οικονομικών, για το οποίο έχουμε δώσει και εμείς παρατηρήσεις σαν Υπουργείο Ναυτιλίας, για ζητήματα παραλιών, ώστε να μπορέσουμε να λύσουμε τέτοιου είδους εκκρεμότητες.

Σε ό,τι αφορά στο πρόστιμο που είχε επιβληθεί για μία σειρά τέτοιων κατασκευών, εμείς εκείνο που μπορούμε να κάνουμε είναι να υπάρχει αναστολή. Δεν μπορούμε να το διαγράψουμε. Διαγραφές των προστίμων μπορεί να κάνει μόνο το Υπουργείο Οικονομικών.

Γι’ αυτό, λοιπόν, λέω ότι όλοι όσοι έχουν τέτοιου είδους κατασκευές, πρέπει να αξιοποιήσουν αυτή την πολύ σημαντική ευκαιρία που προσφέρει ο νόμος έπειτα από πάρα πολλά χρόνια, να επιχειρηθεί, δηλαδή, αυτή η αλλαγή στους χώρους. Εμείς προτείνουμε σε όλους τους ενδιαφερόμενους, σε ό,τι αφορά στους κοινόχρηστους χώρους μέσα στη ζώνη, να ακολουθούν αυτά που λέει το άρθρο 96 και όχι ενδεχομένως άλλες διατάξεις που προϋπήρχαν, γιατί με αυτόν τον τρόπο θα δοθούν καλύτερες λύσεις στα ζητήματα αξιοποίησης των κοινόχρηστων χώρων.

Κλείνω, κύριε Πρόεδρε, λέγοντας στον κ. Καματερό, ότι θα μεταφέρουμε τις ενδιαφέρουσες παρατηρήσεις του, για τις οποίες τον ευχαριστώ, στις υπηρεσίες όπου ετοιμάζεται η εγκύκλιος και θα ληφθούν υπ’ όψιν.

Ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ.

Σημαντικό είναι να ξεκαθαρίσει η υπόθεση αυτή από τα συναρμόδια Υπουργεία, για να μην μπερδεύεται ο κόσμος και να μην ενεργεί με δόλο, όπως συμβαίνει κάποιες φορές -υπάρχει κενό, κάποιοι χτίζουν και δεν πληρώνουν- ώστε να φέρουμε και μία κανονικότητα ειδικά στις τουριστικές περιοχές.

Κύριε Καρρά, θα μου επιτρέψετε να ανακοινώσω κάποιες διαγραφές.

Η έβδομη με αριθμό 1544/24-4-2018 επίκαιρη ερώτηση δευτέρου κύκλου του Βουλευτή Λέσβου της Νέας Δημοκρατίας κ. Χαράλαμπου Αθανασίουπρος τον Υπουργό Μεταναστευτικής Πολιτικής, σχετικά με τη «λήψη μέτρων προκειμένου να αποσυμφορηθούν τα νησιά του Ανατολικού Αιγαίου και ιδιαίτερα η Λέσβος με τη μεταφορά των μεταναστών στην Ηπειρωτική Ελλάδα», δεν θα συζητηθεί λόγω κωλύματος του Υπουργού Μεταναστευτικής Πολιτικής, κ. Δημητρίου Βίτσα. Αιτία, φόρτος εργασίας.

Η όγδοη με αριθμό 1528/19-4-2018 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρράπρος τον ΥπουργόΜεταναστευτικής Πολιτικής, με θέμα: «Επανέρχεται η επείγουσα ανάγκη λήψης διοικητικών και νομοθετικών μέτρων για την επιτάχυνση εξέτασης των αιτήσεων ασύλου, μετά την έκδοση της 805/2018 απόφασης του ΣτΕ», δεν θα συζητηθεί λόγω κωλύματος του Υπουργού Μεταναστευτικής Πολιτικής, κ. Δημητρίου Βίτσα. Αιτία, φόρτος εργασίας,

Η με αριθμό 1983/11-12-2017 ερώτηση του κύκλου αναφορών και ερωτήσεων του Βουλευτή Δράμας της Νέας Δημοκρατίας κ.Δημητρίου Κυριαζίδηπρος τον Υπουργό Μεταναστευτικής Πολιτικής,με θέμα: «Με ποια διαδικασία πραγματοποιήθηκε η ανάθεση στους “ΓΙΑΤΡΟΥΣ ΤΟΥ ΚΟΣΜΟΥ” της φροντίδας της υγείας των προσφύγων του Κέντρου φιλοξενίας στην ΒΙΠΕ Δράμας;», δεν θα συζητηθεί λόγω κωλύματος του Υπουργού Μεταναστευτικής Πολιτικής, κ. Δημητρίου Βίτσα. Αιτία, φόρτος εργασίας.

Τέλος, η με αριθμό 2696/17-1-2018 ερώτηση του κύκλου αναφορών και ερωτήσεων του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ.Ιωάννη Κουτσούκου προς τον Υπουργό Οικονομίας και Ανάπτυξης, με θέμα: «Τα υπόλοιπα του “Ταμείου Μολυβιάτη”», δεν θα συζητηθεί λόγω κωλύματος του Αναπληρωτή Υπουργού Οικονομίας και Ανάπτυξης κ. Αλέξανδρου Χαρίτση, εξαιτίας κυβερνητικής αποστολής στο εσωτερικό

Θα συζητήσουμε τώρα την τρίτη με αριθμό 1574/27-4-2018 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρράπρος τον ΥπουργόΝαυτιλίας και Νησιωτικής Πολιτικής,με θέμα: «Άμεση ανάγκη ανακατασκευής του κρηπιδώματος του Λιμένα Πόρου Τροιζηνίας».

Κύριε Καρρά, σας ευχαριστούμε για την υπομονή σας. Ορίστε, έχετε τον λόγο.

 **ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Πρώτα από όλα, θέλω να θυμίσω κάτι, ότι είμαι Ποριώτης και έχω ιδιαίτερο ενδιαφέρον για το λιμάνι του Πόρου. Είναι ο τόπος όπου μεγάλωσα.

Επί του θέματος τώρα της επίκαιρης ερώτησης, από πενταετίας περίπου είχε αρχίσει η ρηγμάτωση στο κρηπίδωμα στο σημείο εκείνο όπου δένουν τα μικρά τουριστικά σκάφη ή οι ιδιωτικοί θαλαμηγοί. Αυτή η δραστηριότητα για το νησί είναι ιδιαίτερα σημαντική, διότι αφ’ ενός μεν εφοδιάζονται, αφ’ ετέρου κυκλοφορούν τα πληρώματα, οι επισκέπτες και είναι μία πάρα πολύ μεγάλη διαφήμιση του τόπου.

Το 2014, λοιπόν, έγινε η πρώτη ρηγμάτωση, ελήφθησαν κάποια πρόχειρα μέτρα με την τοποθέτηση ενός προστατευτικού πλέγματος και έκτοτε η ελληνική γραφειοκρατία άρχισε να κινείται. Πώς άρχισε να κινείται; Με τους γνωστούς ρυθμούς, κύριε Πρόεδρε: Να κάνουμε τη μελέτη. Την έκανε το Δημοτικό Λιμενικό Ταμείο. Μετά να κάνουμε τον προϋπολογισμό, μετά να πάμε στην περιφέρεια, μετά να πάρουμε τους περιβαλλοντικούς όρους, μετά να φθάσουμε στο διαγωνισμό, μετά να κατακυρωθεί ο διαγωνισμός, μετά να πάμε στο Ελεγκτικό Συνέδριο και τελικά η σύμβαση που υπεγράφη, υπεγράφη τέλη του 2017;

Η εκτέλεση του έργου δεν έχει ακόμα αρχίσει, αλλά συνέβη το εξής: Η διάβρωση -στη φύση δεν μπορούμε να αντισταθούμε, αν δεν λάβουμε προστατευτικά μέτρα- από τη θάλασσα επεξέτεινε το ρήγμα περαιτέρω και αρχίζει να υπάρχει κίνδυνος κατάπτωσης και μεγαλύτερου μέρους από τη ρηγμάτωση αυτή. Τι έκαναν, λοιπόν; Συνέχισαν το προστατευτικό πλέγμα, για να μην πέσει και κανένας στη θάλασσα. Όμως, δεν μπορούν να δένουν τα σκάφη, γιατί πάλι υπάρχει κίνδυνος κατάρρευσης από τις πιέσεις που θα ασκούνται από τα δεσίματα, αλλά και κίνδυνος για τους ανθρώπους.

Έρχομαι, λοιπόν, εγώ τώρα, επισκεπτόμενος πάλι προ δεκαπέντε ημερών τον τόπο μου, και βλέπω το ρήγμα να «περπατάει». Έχει την εικόνα σεισμού.

Όπως βλέπουμε έναν σεισμό, κύριε Πρόεδρε και κύριε Υπουργέ, να ανοίγει ένα ρήγμα και να «περπατάει», αυτή την εικόνα έχει.

Είμαστε ήδη στον πέμπτο χρόνο όπου το λιμάνι ουσιαστικά υπολειτουργεί, έχουν μειωθεί πάρα πολύ τα έσοδα του τόπου και έχει δυσφημισθεί στον κόσμο των τουριστικών σκαφών. Γεννάται, λοιπόν, το εξής ερώτημα: Υπάρχει δυνατότητα φέτος να γίνει κάτι για να λειτουργήσει ο τόπος ή θα προχωρήσει με τους γνωστούς ρυθμούς;

Και θα θυμίσω στον Υπουργό -αν και το γνωρίζει- ότι υπάρχει μία δωδεκάμηνη σύμβαση για εκτέλεση του έργου, για όποιο έχει εγκριθεί από παλαιότερα. Οι δώδεκα μήνες, βεβαίως, πάντα στην ελληνική πραγματικότητα θέλουν και κάτι παραπάνω, είτε για την επιμέτρηση είτε για την πληρωμή είτε για τις ενδιάμεσες δόσεις.

Χάνεται, λοιπόν, το καλοκαίρι του 2018, κύριε Υπουργέ, με κίνδυνο να πάμε και στο 2019. Γι’ αυτό έκανα αυτή την ερώτηση, με μοναδικό σκοπό να αναζητήσουμε λύση για να λειτουργήσει αυτή η κατάσταση εκεί, γιατί είναι λυπηρή.

Και πρέπει να πω και τούτο: Ο ανταγωνισμός μεταξύ των νησιών είναι μεγάλος.

Κύριε Πρόεδρε, ξέρετε ότι το λιμάνι του Πόρου είναι υπήνεμο και ασφαλές. Είναι από το 1821 ναύσταθμος του ελληνικού στόλου, του πολεμικού, που συνεισέφερε και στην επανάσταση, εκτός, βέβαια, των γεγονότων Μιαούλη και της ανατίναξης, για να μην μπούμε στα ιστορικά.

Ας το προστατεύσουμε, κύριε Υπουργέ, και ας δώσουμε λύση για να λειτουργήσει φέτος. Περιμένω μια θετική απάντηση από εσάς.

**ΠΡΟΕΔΡΕΥΩΝ (Δημήτριος Καμμένος):** Κύριε Καρρά, ευχαριστούμε πολύ.

Ορίστε, κύριε Υπουργέ, έχετε τον λόγο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Κύριε Καρρά, δεν μου αρέσει να σας κάνω συστάσεις, διότι εγώ ξέρω πόσο μελετηρός και προσεκτικός είστε.

Πρώτον, κατανοώ την αγωνία, αλλά η υπερβολή μάλλον κάνει κακό σε αυτό που στοχεύουμε όλοι, στο να υπάρχει τουριστική δραστηριότητα στο συγκεκριμένο νησί. Πράγματι, υπάρχουν προβλήματα. Αυτές είναι οι πληροφορίες που έχω από τις υπηρεσίες.

Όμως, πρέπει να ξέρετε, κύριε Καρρά, ότι, πρώτον, αυτό το έργο εκτελείται από την περιφέρεια και όχι από το Υπουργείο. Άρα, δεν έχει εμπλοκή το Υπουργείο Ναυτιλίας, για να αποσαφηνίζουμε τα πράγματα.

Δεύτερον, θέλω να σας πω ότι οι διαδικασίες που είχαν προηγηθεί, είχαν να κάνουν με τους περιβαλλοντολογικούς όρους, την αρχαιολογία, μια σειρά υπηρεσιών που πολλές φορές, πράγματι, δημιουργούν καθυστερήσεις.

Όμως, μου φαίνεται ότι καθυστερήσατε και εσείς να κάνετε αυτή την ερώτηση, κύριε Καρρά. Τώρα που κάνετε την ερώτηση, τα πράγματα έχουν ολοκληρωθεί. Στις 27-3-2018 -και όχι το 2017- υπεγράφη η σύμβαση ανάθεσης του έργου και μέχρι τα τέλη Μαΐου αναλαμβάνει ο ανάδοχος. Και σε αυτό το χρονικό διάστημα που ζούμε τώρα, στο παρόν, γίνεται η συγγραφή των υποχρεώσεών του από την περιφέρεια.

Αυτές είναι οι διαβεβαιώσεις που μπορώ να σας δώσω. Το έργο θα ξεκινήσει. Το λιμάνι λειτουργεί και δέχεται σκάφη. Δεν υπάρχει η εικόνα που περιγράψατε. Μάλλον έχετε καιρό να πάτε στην πατρίδα που γεννηθήκατε. Σας έχει απορροφήσει η Β΄ Αθηνών!

Θέλω, λοιπόν να σας πω, κύριε Καρρά, ότι αυτή την εικόνα των λιμανιών τη συναντάμε σε πάρα πολλά λιμάνια του Αιγαίου. Και καλό θα ήταν να κάνετε μία ερώτηση, για να αναδειχθεί ο τρόπος με τον οποίον όλα αυτά τα χρόνια, κύριε Καρρά, κατασκευάζονταν τα λιμάνια της χώρας.

Κατασκευάστηκαν λιμάνια, κύριε Καρρά, σε κρίσιμα νησιά, μεγάλου τουριστικού ενδιαφέροντος, που έχουν παραληφθεί εδώ και έξι, επτά χρόνια -το οποίο σημαίνει ότι είναι καινούργια λιμάνια- και έχουν «καθίσει».

Και να σας πω και κάτι ακόμα, κύριε Καρρά; Η ΕΣΑΛ είναι ένα θεσμοθετημένο από το κράτος όργανο του Υπουργείου, που εγκρίνει τις μελέτες των λιμανιών. Σε αυτό το όργανο, λοιπόν, επί χρόνια, από τότε που συστάθηκε, όλοι αυτοί οι «καλοί» κύριοι που θέλουν να ξανακυβερνήσουν την Ελλάδα, παρέλειψαν να δώσουν τη δυνατότητα συμμετοχής στους εκπροσώπους των πλοιάρχων, δηλαδή στους ανθρώπους που βάζουν και βγάζουν τα πλοία από τα λιμάνια. Ένα τέτοιο όργανο, λοιπόν, που έδινε εγκρίσεις να γίνονται λιμάνια, δεν είχε τη συμμετοχή ανθρώπων που πραγματικά θα μπορούσαν με τον λόγο, τη συμμετοχή και την άποψή τους να παίζουν προστατευτικό ρόλο.

Ξέρετε τι γίνεται, κύριε Καρρά, στον Αϊ – Στράτη, λιμάνι που παρελήφθη πριν από πέντε χρόνια και κόστισε 19 εκατομμύρια ευρώ; Όταν κάνει καιρό, δεν μπορεί να μπει το πλοίο μέσα. Για να μην σας πω τι γίνεται στην Ικαρία, στη Σαντορίνη και σε λιμάνια ων ουκ έστιν αριθμός.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε τον κύριο Υπουργό.

Παρακαλώ, κύριε Καρρά, έχετε τον λόγο.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Προφανώς η απάντηση του Υπουργού, του έδωσε ευκαιρία να αναφερθεί στα λιμάνια των Κυκλάδων, του Αιγαίου.

Δεν ήταν, όμως, αυτό το αντικείμενο της ερώτησής μου, κύριε Πρόεδρε, για τον λόγο ότι ήταν συγκεκριμένη, τοπικού ενδιαφέροντος. Τώρα, τι συμβαίνει στο λιμάνι του Αϊ-Στράτη είναι γνωστό, όπως και τι συμβαίνει στις Κυκλάδες.

Και στο κάτω-κάτω κάνατε ένα λάθος, κύριε Κουρουμπλή, και θα πρέπει να σας τα πω. Η ΕΣΑΛ και η συμμετοχή πλοιάρχων στην Επιτροπή Σχεδιασμού Λιμένων δεν αφορά την ερώτησή μου για τον εξής λόγο…

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Απάντησα στην ερώτησή σας με πολύ σαφή τρόπο.

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ:** Θα απαντήσω και εγώ. Έχω το δικαίωμα της ανταπάντησης.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Πείτε. Περιμένω.

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ:** Η συμμετοχή ή μη πλοιάρχων στην ΕΣΑΛ δεν εμπόδιζε την πρόοδο του συγκεκριμένου αυτού έργου του Πόρου, διότι δεν ήταν από τις περιπτώσεις που θα ετίθετο θέμα συμμετοχής πλοιάρχου στην επιτροπή. Να θυμίσω ότι εκεί τα περισσότερα τουριστικά πλοία λειτουργούν με τα λεγόμενα κυβερνητικά πτυχία. Δεν είναι πλοίαρχοι είναι οι γνωστοί skippers.

Επομένως, όσον αφορά την πενταετή καθυστέρησητου έργου η οποία υπήρχε, θα πω το εξής: Αφ’ ενός μπορεί να μην υπήρχε αρμοδιότητα του Υπουργείου, όπως λέει ο Υπουργός, αλλά τη Γενική Γραμματεία Λιμένων, Λιμενικής Πολιτικής και Λιμενικών Επενδύσεων γιατί την έχουμε; Την έχουμε για να μην λαμβάνει γνώση τού τι συμβαίνει; Δεν θα έπρεπε να έχει παρέμβει ως εποπτεύουσα Υπηρεσία να αντιμετωπίσει το ζήτημα;

Δεύτερο το οποίο πρέπει να πω: Μπορεί να σχολιάζει ο Υπουργός ότι καθυστέρησα να πάω στον τόπο μου. Εγώ έκανα την ερώτηση περιμένοντας τη λύση. Και θα θυμίσω και κάτι άλλο τώρα: Εγώ είμαι εκείνος που έχει αποκρούσει αγωγές κατά του ελληνικού δημοσίου για έναν πρόσθετο λόγο: Ο Πόρος -και αυτός είναι ο πόνος των Ποριωτών- είχε το «Σαλόνι Τουριστικών Σκαφών». Το 2014 ήταν η τελευταία χρονιά. Είναι αυτό στο οποίο πήγατε -δεν ξέρω αν όντως πήγατε- και εγκαινιάσατε προχθές στο Ναύπλιο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Πήγα προχθές.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Πολύ ωραία. Καλά κάνατε, διότι δείχνετε υπερδραστηριότητα. Κανείς δεν την αμφισβητεί.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Πήγα, αλλά εσείς λείπατε.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Εγώ, κύριε Υπουργέ, δεν είχα προσκληθεί για να είμαι. Ορίστε, να σας δώσω την απάντηση.

Δείχνετε υπερδραστηριότητα, αλλά εδώ δεν δείξατε υπερδραστηριότητα. Και μπορεί να λέτε ότι δεν είχε αρμοδιότητα…

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Πού το είδατε αυτό που λέτε;

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Υπερδραστηριότητα δείχνετε σε όλα τα θέματα που ασχολείστε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Θα σας απαντήσω τώρα.

**ΠΡΟΕΔΡΕΥΩΝ (Δημήτριος Καμμένος):** Μην κάνετε διάλογο. Σας παρακαλώ, κύριε Καρρά.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Εγώ το λέω θετικά, δεν το λέω αρνητικά. Αν το εισπράττετε αρνητικά, απαντήστε μου κύριε Υπουργέ, δεν έχω πρόβλημα.

**ΠΡΟΕΔΡΕΥΩΝ (Δημήτριος Καμμένος):** Να κλείσει το ρήγμα, εάν δεν έχει κλείσει!

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Το ρήγμα δεν μπορεί να κλείσει ούτε τη φετινή περίοδο ούτε την επόμενη.

Εκείνο το οποίο ζήτησα με την ερώτηση, για να τελειώνω και να βάζουμε τα πράγματα στη θέση τους, είναι το εξής: Μπορεί να πάρει πρωτοβουλία το Υπουργείο να τα αντιμετωπίσει άμεσα κι όχι με τις γραφειοκρατικές διαδικασίες; Φάγαμε τέσσερα χρόνια και αύριο θα μιλάμε για το αν φταίει η περιφέρεια, αν φταίει το ταμείο, αν φταίει το Υπουργείο.

Ο τόπος έχει δυσφημιστεί, και γι’ αυτό αναφέρθηκα στο «Σαλόνι Τουριστικών Σκαφών». Έχω εδώ δημοσιεύματα που αναφέρουν ότι το Ναύπλιο έγινε η διεθνής πρωτεύουσα των πολυτελών θαλαμηγών. Ο Πόρος είχε αυτό το προνόμιο και το έχασε εξαιτίας αυτού του ρήγματος που λέμε, διότι δεν πλησίασαν ούτε οι brokers, ούτε είχαν την εικόνα που ήθελαν να έχουν, για να προβάλουν το ελληνικό προϊόν. Αυτό κατοχυρώνεται στο Ναύπλιο. Η Αργολίδα, βέβαια, έχει και άλλους χώρους, έχει τους αρχαιολογικούς χώρους, έχει μια ιδιαίτερη αναγνώριση. Ο Πόρος και ο Σαρωνικός δεν τα έχουν αυτήν τη στιγμή.

Περιμένω λοιπόν και επαναλαμβάνω: Θα έχω απάντηση από τον κύριο Υπουργό για το τι θα γίνει ή περί άλλα θα τυρβάζουμε, για το εάν πήγα στον Άγιο Ευστράτιο ή αν πήγα στις Κυκλάδες; Γιατί η απάντηση αυτή καταλαβαίνετε, αγαπητέ κύριε Υπουργέ, ότι δεν με ικανοποιεί.

**ΠΡΟΕΔΡΕΥΩΝ (Δημήτριος Καμμένος):** Κύριε Υπουργέ, έχετε τον λόγο, για να ολοκληρώσουμε για το ρήγμα.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Κύριε Καρρά, θέλω να σας πω ότι για ένα πράγμα, που μπορώ να περηφανεύομαι είναι ότι ξέρω καλά ελληνικά.

Σας είπα, λοιπόν, ότι κάνατε ένα λάθος. Είπατε -δεν είχατε καλή ενημέρωση- ότι η σύμβαση υπεγράφη το 2017. Όχι, η σύμβαση υπεγράφη στις 27-3-2018.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ακόμα χειρότερα!

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Εγώ σας λέω την πραγματικότητα. Ο ανάδοχος του έργου θα εγκατασταθεί στα τέλη Μαΐου. Αυτή είναι μια πραγματικότητα, που πρέπει να γνωρίζετε.

Από εκεί και πέρα, το τι γίνεται με τα λιμενικά ταμεία, κύριε Καρρά, είναι μια άλλη πονεμένη ιστορία, που πρέπει κάποια στιγμή να δούμε, διότι η λογική τού να πάνε στην αυτοδιοίκηση χωρίς οργάνωση, με συνέπεια να μην μπορούν να υλοποιήσουν έργα, δεν μας βοηθάει. Πρέπει να δούμε όλο αυτό το πλέγμα.

Από την άλλη μεριά είναι και η Γενική Γραμματεία Λιμενικής Βιομηχανίας του Υπουργείου και σας είπα ότι θέλω να έρθετε μια φορά στο Υπουργείο να δείτε εκ του σύνεγγυς -και δεν είστε άνθρωπος που θα σας κοροϊδέψει κανείς- το τι έργο γίνεται, το τι κενά καλύπτονται όλο αυτόν τον χρόνο για να μπορέσουμε πραγματικά να κερδίσουμε τον χαμένο χρόνο, που μας χωρίζει με την εξέλιξη που έπρεπε να υπάρχει στις υποδομές της χώρας. Και το λέω με κάθε ειλικρίνεια.

Θέλω, λοιπόν, να σας πω ότι είναι έργο της περιφέρειας. Βεβαίως, εμείς εκδηλώνουμε πάντα το ενδιαφέρον. Έχουμε φτάσει σε αυτό το σημείο. Πιστεύω λοιπόν ότι θα ξεκινήσει το έργο και θα υπάρξει αποκατάσταση σε ένα νησί που έχει ενδιαφέρον από πλευράς τουριστικής κίνησης.

Αυτά, κύριε Πρόεδρε κι ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Νομίζω ότι είμαστε σε καλό δρόμο. Θα πάτε στο Υπουργείο, κύριε Καρρά, πρέπει να το υποσχεθείτε. Κι όπως είπε ο κύριος Υπουργός, σας κάλεσε και καλό είναι να έχετε και ίδια άποψη από κοντά.

Κύριοι συνάδελφοι, έχουν διανεμηθεί τα Πρακτικά της Τετάρτης 28 Φεβρουαρίου 2018, της Πέμπτης 1ης Μαρτίου 2018, της Παρασκευής 2Μαρτίου 2018, της Δευτέρας 5 Μαρτίου 2018, της Τετάρτης 7 Μαρτίου 2018 και της Πέμπτης 8 Μαρτίου 2018 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Καμμένος):** Συνεπώς τα Πρακτικά της Τετάρτης 28 Φεβρουαρίου 2018, της Πέμπτης 1ης Μαρτίου 2018, της Παρασκευής 2Μαρτίου 2018, της Δευτέρας 5 Μαρτίου 2018, της Τετάρτης 7 Μαρτίου 2018 και της Πέμπτης 8 Μαρτίου 2018 επικυρώθηκαν.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Καμμένος):** Με τη συναίνεση του Σώματος και ώρα 11.26΄ λύεται η συνεδρίαση για την προσεχή Δευτέρα 7 Μαΐου 2018 και ώρα 18.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επίκαιρων ερωτήσεων.

 **Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**